Ini Pengalaman Saya Bekerja Sebagai Pengutip Sampah Di Jepun

Penulisan ini ditulis oleh saudara Muhammad Zulfahmi Bin Samsuddin di laman Facebook beliau dan pihak iluminasi mendapat kebenaran mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Setiap hari, sampah terhasil di mana-mana di seluruh dunia. Dan sampah yang terhasil pada bulan puasa dilaporkan lebih banyak, dari sisa makanan. Semasa berada di Jepun, saya pernah bekerja sebagai pengutip sampah. Jadi, ingin kongsika sedikit sebanyak pengalaman sebagai pengutip sampah yang mana dilakukan pada tahun kedua, ketiga dan keempat universiti.

Saya pernah mengutip sampah di dua tempat di Jepun iaitu di Todoroki (Tamagawa Office) dan di Shinagawa (Ebara Office).

Di tahun kedua universiti, saya banyak bekerja di Tamagawa manakala untuk tahun ketiga dan keempat di Ebara.

Ketika di peringkat ijazah sarjana, saya tidak lagi bekerja sebagai pengutip sampah kerana saya bekerja sebagai pembungkus komponen elektrik yang mana terletak berhampiran dengan universiti.

Di sini saya akan menceritakan perbezaan bekerja di kedua-kedua tempat ini.

Untuk ke Tamagawa Office, saya terpaksa bertolak seawal jam 5:58 pagi menaiki kereta api dari Myouden, lokasi kediaman saya ketika bergelar pelajar.

Kadang-kala, saya menumpang di rumah rakan di Futako Tamagawa atau Ikuta yang terletak berhampiran dengan tempat kerja. Saya biasanya bangun sebelum subuh untuk menyediakan makanan untuk dibawa ke tempat kerja sekurang-kurangnya nasi goreng atau nasi putih bersama telur goreng. Ini sudah memadai.

Cabaran utama adalah dari stesen Todoroki ke pejabat di mana saya perlu berjalan kaki sejauh 1.3 kilometer yang memakan masa lebih kurang 20 hingga 25 minit.

Untuk ke Ebara, jarak dari rumah saya adalah lebih dekat dan saya boleh menaiki kereta api jam 6:26 pagi. Tetapi saya tetap harus menyediakan makanan kerana Jepun satu ketika dahulu tidak seperti sekarang di mana makanan halal agak sukar untuk diperoleh.

Biasanya saya sasarkan untuk sampai di pejabat pada jam 7.30 pagi dengan ini saya mempunyai masa sekitar 20 minit untuk menukar pakaian.

Pada jam 7.50, biasanya akan ada senaman pagi dan kami biasanya akan mengikuti senaman tersebut walaupun tidak tahu gerakan sebenar.

Sesi bekerja iaitu mengutip sampai bermula jam 8 pagi. Untuk sesi pagi, kami biasanya akan menaiki 4 lori di Tamagawa manakala di Ebara pula sebanyak 3 lori.

Dalam satu lori sampah biasanya terdiri daripada seorang pekerja berpengalaman, pemandu lori dan saya. Menurut firasat saya, individu yang paling berkuasa dalam ketiga-tiga orang ini mengikut turutan adalah pekerja berpengalaman, saya dan diikuti pemandu lori.

Kemudian kami akan mula mengutip sampah di kawasan perumahan atau kedai. Di kawasan perumahan, kawasan sampah boleh dikatakan agak bersih di mana ia tersusun, serta diletakkan di bawah jaring.

Ia mungkin bertujuan untuk mengelakkan burung atau haiwan lain daripada merosakkan sampah. Jika mengutip sampah di kawasan orang kaya, kerjanya lebih mudah di mana sampah dibuang bilik pembuangan sampah.

Apa yang perlu dilakukan adalah mengundurkan lori dan kami hanya perlu tunduk, ambil sampah dan mencampakkannya ke dalam lori tanpa perlu berjalan.

Ketika mengutip sampah, pelbagai perkara boleh berlaku. Situasi pertama, pekerja pengalaman itu mungkin sangat cergas, yang mana memudahkan kerja kita kerana mereka melakukan kerja dengan sangat pantas.

Mereka akan sebolehnya akan mengangkat sampah sebanyak yang boleh dan jika ini berlaku, kerja akan siap dengan pantas.

Situasi kedua adalah sebaliknya, di mana pekerja berpengalaman itu mungkin tidak cergas dan ini akan membuatkan kerja kita sangat teruk di mana kita yang harus melakukan segalanya.

Situasi ketiga adalah bekerjasama dalam melalukan kerja di mana jika kedua-dua bekerja dengan pantas, kerja akan cepat siap. Pemandu lori hanya akan membantu jika diminta dan terdapat pemandu lori daripada kalangan wanita.

Ketika mengutip sampah, pekerja berpengalaman akan memastikan pejalan selamat dengan menjerit "Hidari oraitssu", yang bermaksud "bahagian kiri adalah selamat jika tiada pejalan kaki."

Di Jepun, sampah mereka biasa dibahagikan mengikut kategori seperti boleh dibakar, tidak boleh dibakar, plastik, sumber dan sebagainya. Pembahagian ini adalah mengikut kawasan. Contohnya seperti di bawah.

Setelah habis mengutip sampah di satu kawasan, saya akan dibawa ke satu tempat yang mempunyai mesin layan diri di mana saya akan diberi air tin percuma.

Kami akan berehat di situ sekitar 5 hingga 10 minit. Jadi, waktu bekerja boleh dikatakan 20 hingga 30 minit diikuti dengan 5 hingga 10 minit.

Jadi biasanya kami akan siap kerja pada jam 10 atau 10.30 pagi dan kemudiannya pulang ke pejabat. Kami diberikan rehat sehingga jam 2 petang. Jika di Ebara, kerja akan siap sekitar jam 9.30 pagi.

Masa rehat kami adalah bebas namun ketika itu bukan zaman telefon pintar jadi tak boleh layari internet. Jadi, saya akan menghabiskan masa untuk tidur kerana bangun sejak awal pagi.

Saya akan bangun untuk solat zohor dan terus makan tengah hari. Zohor di Jepun sekitar jam 11.30 pagi jadi ia sangat membantu kerana dalam waktu rehat.

Jadi, kerja pada waktu pagi sekitar 2 jam 30 minit dan rehat selama 3 jam 30 minit.

Sesi petang pula bermula pada pukul 2 petang dan di Tamagawa terdapat 2 lagi lori manakala di Ebara hanya 1 lori. Jadi sesi petang lebih cepat siap di mana waktu bekerja maksimum adakah 1 jam dan pulang ke pejabat sekitar 2.45 hingga 3 petang.

Rehat petang bermula selepas berakhirnya sesi petang iaitu sekitar jam 3 hingga 4.30 petang. Biasanya orang Jepun akan mandi pada waktu ini tetapi saya tidak kerana mereka mandi berbogel.

Untuk mengelakkan perkara tersebut, saya tidak pernah mandi dan sebab itulah saya hanya pilih untuk kutip sampah pada musim sejuk di mana badan tidak berpeluh.

Ini adalah masa yang diambil untuk solat Asar dan jika waktu Maghrib sekitar 4:30 petang, saya akan tunggu solat Maghrib dulu sebelum pulang.

Dan sesudah mandi mereka akan bersiap untuk balik dengan memakai baju kemas atau sut.

Dengan ini, kita tidak akan kenal mereka sebagai pengutip sampah kerana mereka akan "bertukar" menjadi seperti pekerja pejabat.

Pukul 4:30 petang sahaja kami akan balik terus tanpa risau fikir apa-apa. Jika kita campurkan masa mengutip sampah selama lebih kurang 4 jam sahaja iaitu 2 jam 30 minit pagi dan 1 jam - 1 jam 30 minit waktu petang.

Gaji pemungut sampah di Jepun boleh tahan lumayan berbanding waktu kerja. Dengan bekerja selama 4 jam sahaja saya peroleh gaji sekitar 9500 Yen bersamaan dengan RM362.14, atau RM90 sejam.

Malah, kos perjalanan ditanggung oleh pihak majikan seperti tiket kereta api dan sebagainya. Jadi, jika ditambah dengan kos ini, gaji sehari adalah sekitar 10,500 Yen atau RM400.26.

Jika mengikut undang-undang Jepun, pelajar hanya dibenarkan untuk bekerja sambilan maksimum 12 hari dalam sebulan. Jadi, gaji sebulan yang boleh diperoleh adalah sebanyak RM4,800.

Jumlah ini akan berkurang selepas ditolak cukai. Ya, pekerja sambilan juga ditolak cukai. Namun, wang yang diperoleh ini sangat membantu untuk saya membeli tiket pulang ke Malaysia kerana pada ketika itu masih belum ada penerbangan Air Asia ke Jepun.

Bagi saya, pengalaman ini sangat berharga di mana saya dapat melihat betapa tersusunya orang Jepun merancang sesuatu. Sebagai contoh, jika tidak cukup pekerja, backup plan mereka sangat bagus.

Dan tidak seperti di Malaysia, tidak semua sampah perlu dipungut dan mereka tahu mana sampah yang tidak perlu dipungut pada hari tersebut dan minta kita biarkan.

Dan untuk pengetahun anda, kebanyakan daripada para pekerja yang bergelar pakcik ini adalah bekas jurutera. Mereka memberitahu bahawa "buat apa susah-susah perah otak", kerana mereka boleh memperoleh gaji yang cukup untuk menyara isteri dan purata 2 orang anak dengan bekerja sebagai pengutip sampah.

Mungkin bekerja sebagai jurutera boleh "naik" dengan mudah tetapi ia lebih memenatkan. Dan mereka dengan bangganya berkata mereka tak pernah beli kereta terpakai kerana tiada "class".

Kebanyakan pelajar seperti kami boleh membeli kereta terpakai selepas 5 tahun kerana harganya menjunam jatuh.

Dapat lori besar atau bahan sumber untuk recycle 資源 (Shigen)

Lori besar akan membuatkan kita melakukan 2 trip pada waktu pagi dan 1 trip pada waktu petang, dengan 3 orang pekerja termasuk pekerja sambilan.

Lori kecil adalah lebih mudah, di mana kadang-kala hanya akan mengutip sampah besar seperti sofa di satu tempat sahaja. Dengan ini, badan pun tak kotor.

Ketika sedang kutip sampah, makcik-makcik akan berikan air mineral atau teh jepun panas yang sangat membantu ketika musim sejuk.

Dan saya rasa sangat dihargai apabila mereka mengucapkan terima kasih sambil menghulurkan air tersebut. Apabila melalui kawasan tadika, mereka juga akan mengucapkan terima kasih. Ia merupakan penghargaan yang meningkatkan motivasi.

Perkara ini mungkin tidak berlaku pada hari pertama atau kedua.

Tapi setelah berhari-hari bekerja, tangan akan menjadi kasar. Hal ini memang tidak dapat dielakkan jika bekerja sebagai pengangkat sampah.

Duduk membongkok, angkat sampah dan campak ke dalam lori, dan ulang semula, membuatkan pinggang kita sangat sakit. Saya yang berusia 21 hingga 23 tahun pun terasa kepenatannya.

Hinggakan saya lihat orang kutip sampah di Malaysia seperti di Terengganu melakukan kerja lebih mudah dengan menyambungkan tong sampah dengan lori, kemudian lori akan masukkan sampah secara automatik. Lebih mudah.

Di Jepun, bukan semuanya baik. Ada juga yang pandang rendah terhadap orang lain. Ia biasanya berlaku apabila mereka anggap kita bekerja untuk sara hidup di Jepun seperti pelarian yang tak ada negara.

Untuk mengatasi masalah ini, saya akan memberitahu bahawa saya pelajar Universiti Waseda, dan gaya mereka akan berubah. Ini adalah salah satu perkara yang seronok menjadi budak Universiti Waseda.

Layanan polis pun akan berubah menjadi baik apabila ditunjukkan kad pelajar.

Mungkin kita boleh pelajari sesuatu dari pengalaman ini. Di Malaysia, jika ramai yang pengutip sampah dari kalangan warga asing, macam itulah orang rasa Jepun rasakan terhadap orang asing, iaitu kita di Jepun.

Hormatilah mereka kerana mereka bekerja mungkin untuk menyara keluarga mereka di negara mereka.

Tapi kepada warga asing juga, tunjukkan imej yang baik macam orang Malaysia di Jepun. Seboleh-boleh kami ikut apa yang ditetapkan undang-undang Jepun dan tidak akan melakukan perkara yang memalukan Malaysia, insyaAllah.

Dan ini adalah cerita 13 tahun lepas. Untuk situasi terkini, mungkin boleh dikongsikan pula oleh pelajar-pelajar saya pula.

Memang kerja kutip sampah ini adalah arubaito atau sambilan Malaysia yang hidup di Tokyo zaman dulu. Kini mungkin sama sebab gaji hariannya agak tinggi.

Dan gaji yang tinggi ini dapat dibayar kerana apabila menjadi penduduk di sesebuah prefecture atau wilayah, bermula tahun kedua kerja, kami akan bayar cukai penduduk yang tinggi.

Dan kilang-kilang juga membayarnya. Jadi ini akan menjadikan bandar atau kawasan tersebut berduit dan duit ini digunakan untuk membayar gaji pekerja sampah dan mencantikkan bandar. Nampak juga hasil cukai yang dibayar.

Jadi pihak kerajaan bolehlah melakukan kajian tentang ini agar negara kita menjadi lebih baik pada masa hadapan. Semoga apa yang dikongsikan ini memberikan manfaat kepada pembaca semua.


Kisah Kejatuhan Pengaruh Islam di Negara Filipina

Seandainya ditanya pada anda apakah agama rasmi majoriti rakyat Filipina, sudah pastilah ramai sudah mengetahui Filipina didominasi masyarakat Kristian Katolik walaupun secara rasminya Filipina merupakan sebuah negara sekular.

Dalam pendidikan sejarah Filipina sendiri kurang penekanan diberikan untuk menceritakan sejarah kedatangan Islam ke negara mereka; banyak fokus diberikan kepada pengetahuan tentang kedatangan orang Sepanyol ke negara itu yang turut sama membawa ajaran Kristian.

Melihat perubahan yang berlaku pada Filipina sehingga menjadi antara negara paling terbuka menerima LGBT di Asia Tenggara - pasti  sukar untuk kita mempelajari satu masa dulu Islam sebenarnya telah berakar umbi terlebih awal di negara tersebut dalam kelompok majoriti.

200 tahun sebelum kedatangan pendakwah Kristian ke Filipina, Islam telah pun diperkenalkan kumpulan pedagang Muslim ke kawasan Mindanao dan kepulauan Sulu, yang menjadi lokasi perdagangan penting ketika itu.

Tarikh paling awal kedatangan pedagang Arab tiba di Pulau Jolo salah sebuah pulau di gugusan kepulauan Sulu direkodkan berlaku pada tahun 1275. Bagaimanapun hanya selepas hampir 100 tahun selepas itu barulah Islam benar-benar bertapak di Filipina.

Semuanya bermula selepas kedatangan seorang pedagang Islam bernama Sheikh Karim al-Makhdum pada tahun 1380 yang  membuka pintu hati komuniti orang Tausug (kini dikenali sebagai bangsa Moro) untuk menerima hidayah Allah swt.

Peranan Sheikh Karim amat besar menyebarkan Islam di wilayah selatan Filipina, sehingga dia berjaya membina masjid pertama di kawasan tersebut kini dikenali dengan nama Masjid Karim al-Makhdum, terletak dalam wilayah autonomi Mindanao.

Selepas perkembangan pesat Jolo sebagai pelabuhan ekonomi antarabangsa ketika itu, beberapa kesultanan berasaskan Islam diasaskan pada abad ke 15 seperti Kesultanan Sulu, Kesultanan Maguindanao dan Kesultanan Lanao.

Kepercayaan, cara hidup dan undang-undang yang diamalkan oleh masyarakat Filipina semuanya dibangunkan berasaskan kepada ajaran Islam yang mereka anuti.

Pada tahun 1492, pemerintah Sepanyol berjaya menjatuhkan kerajaan Islam di Granada yang telah bertapak di kawasan itu sejak abad ke 8, bakal menjadi titik permulaan kejatuhan Islam di Filipina.

Sepanyol menyedari wujud peluang untuk mereka menguasai aktiviti ekonomi di kawasan-kawasan yang belum diterokai khasnya di sekitar Asia Tenggara. Dalam masa yang sama, mereka juga berpeluang untuk menyebarkan ajaran Kristian.

Atas dua sebab itu, Sepanyol mula menjelajah ke benua Asia.

Kisah kejatuhan kerajaan-kerajaan Islam di Filipina bermula sekitar tahun 1500, selepas  satu peperangan di antara Sultan Brunei dengan Kerajaan Tondo yang menguasai lokasi terletaknya bandar Manila sekarang.

Kerajaan Brunei pada ketika itu merupakan kerajaan terbesar di Filipina.

Selepas menewaskan kerajaan Tondo, Sultan Brunei memperkenankan pembukaan sebuah kerajaan baru dinamakan Maynila di bawah naungan kerajaan Brunei. Pemimpin kerajaan Tondo yang tewas dibenarkan berpindah ke lokasi lain.

Bermulalah era pemerintahan Raja Sulaiman I, saudara kepada Sultan Brunei ketika itu naik menjadi pemerintah kerajaan Islam Maynila yang pertama.

Ekspedisi Sepanyol dengan kerjasama orang Mexico diketuai Miguel Lopez de Legazpi (gambar di atas) diberikan tanggungjawab membuka satu kawasan operasi baru bagi memudahkan kerajaan Sepanyol meluaskan pengaruh mereka di sekitar Asia.

Selepas beberapa ekspedisi gagal menemui tempat yang sesuai, Legazpi mengarahkan agar dua pegawai tentera bernama Martin de Goiti dan Juan de Salcedo ke Maynila bagi membincangkan cadangan pembukaan kubu Sepanyol bersama pemerintah Maynila.

Rombongan de Goiti tiba di Teluk Maynila, Luzon pada 8 Mei 1570 menyampaikan hasrat kerajaan Sepanyol untuk bekerjasama. Selepas beberapa siri perbincangan gagal menemui kata putus, situasi mula menjadi tegang.

Disebabkan konflik yang diramal bakal berlaku, Raja Sulaiman III dan Raja Matanda kedua-duanya ketika itu pemerintah bersama kota Maynila terpaksa bergabung tenaga dengan Lakan Dula pemerintah kerajaan Tondo bagi membentuk gabungan kerajaan pemerintah Filipina, berdepan dengan kekuatan armada Sepanyol.

Beberapa siri peperangan mula tercetus selepas itu. Kedudukan Maynila berjaya dipertahankan Raja Sulaiman III serta tenteranya.

Berikutan keinginan untuk menguasai lokasi Maynila, Legazpi sendiri mengambil keputusan untuk memimpin seluruh angkatan perang mereka yang ketika itu turut sama diperkuatkan oleh orang tempatan yang memusuhi kerajaan Brunei.

Peperangan besar-besaran yang tercetus akhirnya mengakibatkan kekalahan kepada gabungan kerajaan Maynila dan Tondo, menyebabkan Maynila diisytiharkan jatuh ke tangan Sepanyol sebagai sebuah koloni pada 19 Mei 1571.

Dikatakan kubu kuat kerajaan Maynila ketika itu habis diranapkan oleh kekuatan tentera Sepanyol.

Di atas tapak yang sama jugalah, kerajaan Sepanyol membina kubu Intramuros sebagai tanda pemilikan mereka ke atas Maynila menjadi simbol kejatuhan kerajaan Islam di kawasan tersebut; digantikan dengan kerajaan berteraskan ajaran Kristian.

Penyebaran ajaran Kristian mula digerakkan, selaras dengan hasrat Sepanyol mahu memperkembangkan agama itu di sini.

Setelah hilang Maynila, Raja Sulaiman III, Raja Matanda serta Lakan Dula tidak meneruskan cubaan merampas semula Maynila.

Perjuangan mereka diteruskan oleh satu pasukan askar di bawah kendalian seorang pemimpin bernama Tariq Sulaiman, yang cuba merampas kembali Maynila pada 3 Jun 1571 namun usaha itu berjaya dipatahkan.

Kekalahan pasukan Tariq Sulaiman menandakan berakhirnya sebarang bentuk penentangan masyarakat tempatan beragama Islam secara rasmi terhadap kemasukan penjajahan Sepanyol di Maynila.

Pada 24 Jun 1571, Legazpi berjaya mewujudkan perjanjian keamanan hasil rundingan di antara semua pihak pemerintah asal Maynila dan Tondo.

Bagi memudahkan kerjasama, Legazpi menawarkan anak beliau untuk dikahwinkan dengan anak Lakan Dula sebagai tanda keikhlasan yang akan mematerai kerjasama Sepanyol dan penduduk setempat. Tawaran itu diterima Lakan Dula.

Salah seorang anak angkat kepada Raja Sulaiman III pula berjaya dipujuk Legazpi untuk menerima ajaran Kristian, sekaligus menukar namanya kepada Augustin de Legazpi mengambil nama keluarga Legazpi sendiri.

Augustin yang berjaya dimurtadkan dilantik sebagai pemerintah kerajaan Tondo selepas kematian Lakan Dula.

Walaupun Maynila jatuh ke tangan Sepanyol, beberapa kawasan lain yang dikuasai orang Tausug gagal ditawan walaupun kerajaan Sepanyol telah mengisytiharkan keseluruhan bumi Filipina menjadi hak milik kerajaan Sepanyol.

Selama beratus tahun lamanya orang Tausug atau orang Moro mempertahankan wilayah mereka daripada dikuasai Sepanyol, menyebabkan kerugian besar perlu ditanggung kerajaan Sepanyol.

Usaha untuk menyebarkan ajaran Kristian di kawasan-kawasan tersebut berdepan tentangan. Apa yang menghairankan Sepanyol, kedudukan Islam di kawasan itu dilihat semakin kukuh. Masyarakat Tausug mula menampakkan pengukuhan semangat jihad yang semakin menebal.

Usaha Sepanyol untuk menjalinkan hubungan dengan kesultanan Islam yang masih ada di kawasan itu berdepan kegagalan sehinggalah Sepanyol menghentikan semua usaha mereka.

Ekoran kekalahan kepada Amerika Syarikat dalam peperangan Amerika-Sepanyol, Sepanyol mula berdepan masalah kemampuan kewangan yang semakin menurun sehingga sukar mengurus koloni mereka.

Sepanyol memulakan perbincangan dengan Amerika Syarikat bagi mencari jalan keluar, menjurus kepada Perjanjian Paris yang ditandatangani pada 10 Disember 1898.

Dalam perjanjian itu, Sepanyol bersetuju untuk menyerahkan semua koloni mereka kepada Amerika Syarikat dengan bayaran pampasan yang dipersetujui.

Perjanjian itu juga menandakan secara simboliknya pengakhiran empayar Sepanyol dan permulaan kepada kenaikan Amerika Syarikat sebagai kuasa besar dunia. Secara tak langsung, Filipina menjadi salah satu kawasan yang bertukar tangan dari satu kuasa ke satu kuasa lain.

Selepas bertukar tangan, Amerika Syarikat pula bertanggungjawab berhadapan dengan kesultanan Sulu yang masih kuat bertapak di selatan Filipina.

Hampir 3 tahun peperangan di antara kedua-dua pihak tercetus. Hanya pada 2 Julai 1902, Amerika Syarikat mengisytiharkan peperangan telah berjaya ditamatkan selepas usaha ke arah kemerdekaan Filipina dibenarkan untuk bermula.

Pemerintahan tentera yang dijalankan Amerika Syarikat ke atas Filipina walaupun gagal mengambil alih diakui berjaya melemahkan kesultanan Sulu, walaupun konflik itu berlarutan hampir 20 tahun lamanya.

Sebagai 'hadiah' terakhir Amerika Syarikat kepada Kesultanan Sulu yang terus berkeras, dalam pengisytiharan kemerdekaan Filipina - wilayah Sulu diisytiharkan secara rasmi sebahagian daripada jajahan kerajaan Filipina yang merdeka, sama seperti deklarasi yang dibuat Sepanyol sebelum itu.

Pengisytiharan ini menjadi titik mula konflik orang Islam di bahagian selatan Filipina dan kerajaan Filipina yang masih berlangsung sehingga kini.

Walaupun kini majoriti penduduk FIlipina beragama Kristian, di wilayah-wilayah yang masih dikuasai orang Islam khasnya di bahagian selatan Filipina mereka kekal meraikan hari memperingati Sheikh Karim al-Makhdoum dan jasanya memperkenalkan Islam di tanah Filipina setiap 7 November.

Pada tahun 2013, wilayah autonomi Mindanao menggazetkan akta melindungi warisan yang dibawa Sheikh Karim, mendeklarasikan 7 November setiap tahun sebagai cuti umum rasmi - sekurang-kurangnya bakal mengingatkan generasi akan datang tentang sejarah Islam dalam masyarakat mereka yang cuba dipadamkan.


8 Sejarah Dan Budaya Suku Aztec Yang Super Jahiliah

Seratus tahun sebelum keruntuhannya, Empayar Aztec mengalami pembaharuan dalam bidang amanah. Anak lelaki maharaja, Tlacaelel, menyatakan bahawa tuhan perang yang dikenali seabgai Huitzilopochtli, adalah tuhan yang paling tinggi daripada tuhan-tuhan lain.

Sejak itu, suku Aztec hidup untuk melayani tuhan perang. Pengorbanan manusia menjadi sebahagian yang sangat penting dalam masyarakat Aztec, dengan ratusan ribu orang dibunuh setiap tahun sebagai persembahan kepada dewa mereka.

iluminasi.com kongsikan 8 fakta mengerikan tentang upacara korban manusia suku Aztec.

Tugas suku Aztec adalah untuk memenuhi cita rasa dewa mereka yang mana tidak akan pernah puas, melalui pengorbanan manusia.

Biasanya, suku Aztec menggunakan musuh-musuh yang mereka telah dikalahkan dalam peperangan sebagai korban. dalam perang sebagai persembahan.

Tetapi, dari kebanyakan peperangan yang berlangsung, tak ramai musuh yang berjaya ditangkap dan membuatkan mereka memerlukan lebih banyk mangsa korban.

Oleh yang demikian, suku Aztec membuat perjanjian dengan Tlaxcala untuk menghasilkan "ladang" manusia. Kedua-dua pasukan menganjurkan peperangan semata-mata untuk menangkap banduan yang akhirnya digunakan sebagai korban.

Kedua-dua pihak bersepakat untuk melakukan hal ini dan pihak yang kalah tidak boleh mengeluh dengan nasib mereka yang bakal dikorbankan.

Sepanjang bulan Toxcatl, seorang lelaki dipilih untuk mendapat penghormatan khas berdasarkan penampilannya.

Dia mestilah mempunyai kulit yang licin, tubuh badan yang langsing dan rambut lurus yangpanjang. Pada tahun berikutnya, lelaki ini akan diperlakukan seperti tuhan.

Dia akan berpakaian seperti tuhan Tezcatlipoca. Kulitnya akan dicat hitam dan dia akan memakai mahkota bunga, penutup dada diperbuat daripada kulit kerang dan banyak perhiasan.

Lelaki tersebut akan diberikan 4 isteri yang cantik untuk diperlakukan sepertimana yang diinginkan. Dia hanya diminta untuk berjalan-jalan di bandar sambil bermain seruling dan mencium bunga supaya orang dapat menghormatinya.

Dia akan berjalan kaki menaiki tangga piramid besar setelah 12 bulan berlalu dan kemudian memusnahkan serulingnya apabila dia sampai ke puncak.

Disaksikan oleh pengikutnya, seorang pendeta akan membantunya berbaring di atas mezbah panjang yang diperbuat daripada batu dan kemudian jantungnya dikeluarkan daripada tubuhnya.

Setelah ini selesai, tuhan Tezcatlipoca baharu akan dipilih dengan segala upacara ini diulangi.

Bagi suku Aztec, mengorbankan diri untuk dewa adalah satu penghormatan.

Malah, apabila Sepanyol tiba dan cuba membebaskan mangsa yang bakal dijadikan korban, sestengah daripada mereka marah dengan tindakan itu kerana mereka terlepas peluang untuk mati dalam keadaan yang mulia.

Ada di antara mereka yang mendaftar dengan penuh semangat kerana ingin mati untuk dewa-dewa mereka. Dan secara tradisinya, semua golongan pelacur sanggup mendaftar untuk dikorbankan kepada dewi cinta.

Semasa musim kemarau, sesetengah orang Aztec terpaksa menjual anak mereka menjadi hambar untuk bayaran sebanyak 400 butir jagung.

Jika kanak-kanak tersebut bekerja dengan baik, mereka boleh dijual lagi. Dan jika seorang hamba telah dijual sebanyak 2 kali, mereka boleh dijadikan sebagai hadiah kepada para dewa.

Kebiasaannya, mangsa korbang akan dibawa ke puncak piramid besar dan diletakkan di atas batu korban.

Seorang pendeta kemudiannya akan berdiri di sebelahnya sambil memegang pisau yang terbuat dari kaca vulkanik.

Pisau itu akan ditusuk ke dalam dada mangsa, mengelarnya lalu jantung yang masih berdegup dikeluarkan. Jantung tersebut akan dijunjung setinggi-tingginya oleh pendeta bagi membolehkan orang ramai melihatnya.

Tubuh badan mangsa korban yang tidak lagi bernyawa akan ditolak jatuh menuruni tangga piramid. Tukang daging yang sedang menunggu di bawah akan memotong bahagian badan mayat tersebut satu demi satu.

Tengkorak mayat tersebut akan dikeluarkan dan diletakkan bersama-sama tengkorak korban yang lain di atas rak. Daging mayat tersebut kemudiannya dimasak dan dihidangkan kepada para bangsawan Aztec.

Mayat korban tuhan ini biasanya dipanggang dengan jagung lalu diberikan kepada pendeta. Dalam sesetengah kes, mayat tersebut akan disajikan kepada seluruh penduduk kota yang akan mengambil bahagian dalam aksi kanibalisme itu.

Keseluruhan bahagian mayat tersebut termasuklah tulang dimanfaatkan dengan dijadikan peralatan rumah, alat muzik malah senjata.

Sekurang-kurangnya satu hidangan dalam upcara ini masih kekal sehingga kini, dikenali sebagai pozole. Di zaman suku Aztec, pozole merupakan sejenis sup yang diperbuat daripada peha tahanan yang menjadi korban dan disajikan kepada maharaja.

Pada hari ini, pozole dibuat tidak dihasilkan menggunakan daging manusia, tetapi daging khinzir.

Ketika orang Kristian Sepanyol memaksa suku Aztec untuk tidak lagi menggunakan daging manusia sebaliknya bertukar kepada daging khinzir, mereka memberitahu bahawa rasa kedua-dua daging ini hampir serupa.

Bukan semua pengorbanan adalah sesuatu yang biasa. Terdapat saat luar biasa di mana segalanya dilakukan dengan cara yang berbeza.

Kadang-kala kaedahnya berbeza dan di masa lain, perbezaannya hanya dari segi kuantiti.

Pengorbanan terbesar adalah semasa perdamaian Piramid Besar Tenochtitlan. Orang Aztec telah menghabiskan masa bertahun-tahun untuk membina kuil di ibu negara mereka dan pada tahun 1487, Piramid Besar mereka siap sepenuhnya.

Mereka mengadakan perayaan besar-besaran untuk merasmikan kuil besar mereka dan dalam masa yang sama, membunuh ramai orang.

Suku Aztec mendakwa bahawa mereka telah mengorbankan 84,000 orang dalam tempoh 4 hari sahaja.Semasa pemerintahan Aztec, kira-kira 250,000 orang telah dikorbankan di seluruh Mexico setiap tahun.

Salah satu perayaan Aztec yang paling dahsyat adalah Tlacaxipehualiztli iaitu Festival Menyiat Kulit Lelaki. Perayaan ini adalah upacara yang didedikasikan untuk tuhan Aztec, Xipe Totec yang mana namanya bermaksud "Yang Tercela"

4 hari sebelum perayaan itu, seorang lelaki diberi penghormatan untuk berpakaian seperti The Flayed One.

Dia diliputi bulu merah, perhiasan emas dan menghabiskan 40 hari seperti tuhan. Kemudian, pada hari perayaan tersebut, dia dan lapan penyamar tuhan lain dibawa ke bahagian atas kuil dan dibunuh.

Para pendeta kemudiannya menyiat kulit mayat mangsa korban seperti haiwan yang menyalin kulit.

Kulit tersebut diwarnakan dengan warna kuning untuk kelihatan seperti emas. Beberapa kulit diberikan kepada para pendeta, yang akan menari sambil memakainya.

Kulit lain akan diberikan kepada para lelaki muda, yang menghabiskan masa selama 20 hari hanya berganti memakai lapisan kulit manusia yang sudah longgar.

Suku Aztec mempunyai kepercayaan aneh dan sering bercanggah tentang anak kembar.

Mitos mereka penuh dengan kisah anak kembar, yang biasanya dianggap sebagai tuhan-tuhan yang mulia yang patut disembah manusia.

Anak kembar muncul dalam kisah mereka sebagai pembunuh raksasa, wira dan juga pencipta dunia. Akan tetapi, mereka memperlakukan anak kembar dengan penuh hina.

Mereka mempunyai tuhan bernama Xolotl bagi anak cacat dan kembar disebabkan oleh suku mereka menganggap anak kembar sebagai cacat.

Malah, anak kembar dianggap sebagai satu ancaman kepada ibu bapa bayi tersebut oleh suku Aztec. Mereka percaya bahawa dengan membiarkan bayi kembar bermakna kematian bagi ibu bapa mereka.

Oleh itu, salah seorang bayi akan dipilih untuk hidup bersama mereka manakala lagi seorang akan dihantar ke tuhan, bermakna membunuh bayi tersebut.


7 Kamera Pengintip Terawal Dalam Sejarah

Sebelum ini pihak Iluminasi pernah berkongsi artikel mengenai 7 Teknik Pengintipan dan Risikan yang banyak digunakan. Walau bagaimanapun, dalam artikel tersebut kami tidak masukkan penggunaan kamera pengintip sebagai salah cara pengintipan. Jadi, kali ingin kami ingin berkongsi sedikit sebanyak mengenai sejarah kewujudan kamera pengintip dan beberapa model awal kamera pengintip yang pernah wujud.

Untuk rekod, kamera pengintip telah wujud dan digunakan sejak tahun 1861 di Perancis. Kamera Chambre Automatique De Bertsch boleh dikatakan sebagai kamera pengintip terawal yang digunakan dan memberikan inspirasi kepada penciptaan kamera pengintip secara meluas selepas itu.

Kamera pengintip biasanya digunakan oleh syarikat pengintipan dan penyiasat persendirian untuk mengumpul bukti bagi mendakwa suspek di mahmakah. Di Malaysia syarikat penyiasat persendirian sebegini mestilah didaftarkan dan dilesenkan dan mereka ini tertakluk di bawah Akta Agensi Persendirian 1971.

Selama puluhan tahun, kamera pengintip sudah banyak berevolusi. Sekiranya dahulu saiznya agak besar, kini saiznya lebih kecil dan berupaya merekod gambar dan video beresolusi tinggi dan tempoh yang lebih panjang. Berikut merupakan beberapa generasi awal kamera pengintip yang pernah wujud.

Dicipta pada tahun 1861, kamera Automatique De Bertsch dikatakan sebagai generasi pertama kamera pengintip. Kamera ini dicipta oleh Adolphe Bertsch dan menggunakan kanta tumpuan tetap dengan ruang pandangan kurang daripada diameter satu inci.

Tidak seperti kamera pada masa kini yang menggunakan konsep "point and click", cara penggunaan kamera ini juga lebih rumit dan kualiti gambar yang dihasilkan juga kurang baik. Namun, setidak-tidaknya penciptaan kamera pengintip bersaiz mini sebegini memberi inspirasi kepada penciptaan kamera-kamera pengintip yang lebih baik pada masa akan datang.

Ketika Ansco Memo dicipta, kaedah penghasilan gambar menggunakan teknik filem kering sudah menjadi standard. Hal ini membolehkan gambar dengan kualiti lebih baik dihasilkan.

Menjelang 1920-an dan 30-an, kamera 35mm Ansco Memo Miniature telah digunakan dan dianggap sebagai satu peralatan biasa bagi seorang penyiasat persendirian. Saiznya yang cukup kecil membolehkannya disimpan dan dibawa dalam poket seluar.

Kamera pengintip semakin berevolusi dan kamera Ticka Expo Watch Camera ini sekiranya dilihat daripada jauh kelihatan seperti sebuah jam analog. Walau bagaimanapun, kamera ini mempunyai saiz lebih besar daripada jam analog biasa dan tidak memaparkan waktu sebaliknya hanya mengambil gambar.

Kamera ini menjadi pilihan ramai penyiasat persendirian antara tahun 1905 dan 1914 dan harganya juga tidak begitu mahal. Kamera ini hanya dijual pada harga $1 (nilai ketika itu) dan penjualnya juga memberi jaminan pembeli akan dapat mengambil gambar tanpa dikesan.

Masih menggunakan konsep jam, kamera ABC Wristwatch Camera adalah sebuah kamera pengintip yang menyerupai sebuah jam tangan. Kamera ini dihasilkan di Jerman pada tahun 1949.

Bagi seseorang penyiasat, mereka kebiasaannya akan memakai baju lengan panjang bagi memastikan kamera ini tidak dapat dilihat dengan mudah. Agak mengagumkan kerana pada tahun 1949 kamera pengintip dengan saiz kecil sebegini sudah dicipta.

Sekiranya Ticka Expo dan ABC Wristwatch menggunakan jam sebagai tempat menyembunyikan kamera pengintip, Echo 8 pula adalah sebuah kamera pengintip yang diletakkan pada sebuah pemetik api.

Kamera ini dicipta pada tahun 1951 dan sememangnya berfungsi sebagai sebuah pemetik api. Untuk mengambil gambar, pengguna hanya perlu menghidupkan api dan secara automatiknya sekeping gambar akan diambil. Sudah tentu kamera sebegini susah dikesan.

Sekiranya Echo 8 adalah pemetik api, Tessina 35 pula adalah kamera kecil yang boleh dimuatkan dalam kotak rokok. Malah, penyiasat juga biasanya menggunakan kombinasi kamera Tessina 35 dan Echo 8 sebagai "backup" dalam melakukan kerja-kerja pengintipan.

Lubang-lubang kecil biasanya ditebuk ditepi kotak rokok bagi membolehkan gambar subjek atau suspek diambil dengan jelas. Penggunaan kotak rokok sebagai kamera pengintip boleh dianggap sangat kreatif kerana tiada siapa yang akan menyangka kotak rokok tersebut mampu mengambil gambar.

Selaras dan kemajuan teknologi, maka kamera pengintip juga semakin canggih. Kamera Minox mempunyai kemampuan untuk mengambil 50 keping gambar tanpa memerlukan memorinya dikosongkan terlebih dahulu. Kualiti gambar yang dihasilkan cukup baik.

Malah, saiznya cukup kecil untuk disorokkan dalam genggaman tangan. Kerana saiznya yang cukup kecil ini, seseorang pengintip mungkin menyorokkan kamera ini dalam perkakasan atau peralatan peribadi contohnya pada berus kasut.


5 Mitos Berkaitan Kereta Yang Masih Ramai Percaya

Penciptaan kereta adalah antara salah satu detik paling penting dalam sejarah manusia. Bukan sahaja kita mempunyai cara baru untuk bergerak dengan selesa, ia akhirnya membawa kepada penghasilan kenderaan yang lebih kompleks seperti trak dan lori.

Kereta adalah salah satu sebab di sebalik kemajuan pesat kemanusiaan sejak abad yang lalu, kerana ia membolehkan kita sampai ke tempat yang mana tidak boleh dibawa oleh pengangkutan sebelumnya.

Walaupun tidak dapat dihitung berapa banyak kereta yang digunakan pada hari ini, namun ramai daripada kita yang masih tak tahu bagaimana ia berfungsi.

Dan ini membuatkan ramai yang percaya perkara karut dan mitos tentang kereta serta perkara berkaitan dengannya secara membabi buta.

iluminasi.com kongsikan 5 mitos mengarut tentang kereta yang masih dipercayai hingga kini.

Ini bukannya mitos tetapi tidak lagi begitu relevan pada di kebanyakan tempat di dunia.

Semasa musim sejuk di luar negara, ramai orang akan menghidupkan kereta mereka pada waktu pagi dan dibiarkan beberapa minit sebelum ia dipandu.

Hal ini juga dilakukan oleh kita di Malaysia pada waktu pagi. Seperti yang diketahui, ia dilakukan kerana kereta perlu dipanaskan sebelum dipandu dan jika tidak, ia berisiko mengurangkan hayat enjin.

Walaupun ia benar satu ketika dahulu, namun kini tidak lagi bagi kereta moden.

Logik di sebalik pemanasan adalah bahawa enjin memerlukan sedikit masa untuk melaraskan pengambilan petrol mengikut suhu, yang mana adalah benar bagi kereta yang masih mempunyai karburetor.

Sebaliknya, kereta moden dipasang beberapa variasi suntikan bahan api, yang mempunyai sensor yang mengawal jumlah gas yang diperlukan untuk suhu semasa.

Pemanasan sebenarnya membahayakan enjin dan memendekkan hayat enjin dengan mengurangkan minyak dari silinder dan omboh enjin.

Jika anda ingin memandu, cukup sekadar menghidupkan enjin tak lebih dari 30 saat dan kemudian memandu.

Kebanyakan daripada kita sebenarnya lebih sukakan kereta transmisi automatik berbanding manual.

Namun, transmisi manual mempunyai peminatnya sendiri dan salah satu sebab utamanya adalah kecekapan bahan bakar di mana transmisi ini dipercayai lebih efisyen.

Walaupun terdapat banyak faktor yang memainkan peranan penting dalam memilih kereta, namun kepercayaan ini masih mempengaruhi keputusan seseorang walaupun ia sebenarnya tidak tepat.

Walaupun transmisi manual pada masa lalu lebih efisien pada kelajuan rendah (kerana automatik selalu dalam gear, berbanding dengan manual yang kadang-kala neutral), hal ini tidak lagi berlaku.

Disebabkan oleh perkembangan teknologi, kereta automatik adalah sangat cekap dalam penggunaan bahan api.

Malah, transmisi automatik adalah lebih cekap pada kelajuan yang lebih tinggi, kerana enjin kereta tidak perlu bekerja keras hasil daripada jumlah gear yang lebih banyak.

Namun masih ramai yang lebih memilih untuk membeli kereta transmisi manual oleh kerana harganya yang lebih murah dan pilihan peribadi.

Kepercayaan bahawa anda perlu menukar minyak enjin selepas sejumlah kilometer boleh ditemui di seluruh dunia. Jika begitu ramai yang percaya, ia mestilah benar, kan?

Sebenarnya, penyokong utama kepercayaan ini adalah perniagaan yang mendapat untung daripadanya. Mitos ini begitu meluas sehingga ia memiliki laman Wikipedia sendiri.

Hakikatnya, anda tidak perlu menukar minyak enjin kereta dengan kerap. Had yang disyorkan untuk menukar minyak berbeza mengikut pengeluar kereta, walaupun ia biasanya dilakukan sekitar 12,000 km.

Sesetengah kereta, seperti BMW, hanya memerlukan penukaran minyak setiap 24,000 km. Perkara yang wajar dilakukan ialah hanya merujuk kepada manual kereta anda.

Ini bukan sahaja dipercayai secara meluas tetapi juga disokong dengan adanya tanda amaran di semua stesen minyak.

Teorinya ialah apabila telefon bimbit bersambung ke menara yang berdekatan, entah bagaimana ia akan membuat wap gas disambar api.

Walaupun kita tidak pasti dari mana teori ini berasal, ia tentu tidak mempunyai asas dalam sains. Tidak ada kes telefon bimbit yang menyebabkan kebakaran dalam sejarah stesen minyak.

Terdapat satu kejadian di mana telefon pelajar berusia 21 tahun dianggap bertanggungjawab untuk satu kebakaran. Namun, selepas pemeriksaan selanjutnya, mereka menyedari bahawa kebakaran itu disebabkan oleh perkara lain.

Walaupun ia merupakan idea yang baik untuk tidak menggunakan telefon bimbit ketika mengisi minyak, namun menggunakannya tidak boleh menyebabkan kebakaran di stesen minyak.

Ini mungkin mitos yang paling mengarut dan masih dipercayai hingga ke hari ini. Ramai yang percaya bahawa mengisi minyak pada waktu pagi akan lebih menjimatkan wang anda.

Ini juga mungkin penyebab kepada mengapa orang ramai bersesak-sesak untuk mengisi minyak pada waktu pagi.

Logik yang dipercayai oleh orang ramai adalah kerana disebabkan cuaca lebih sejuk pada waktu pagi, minyak menjadi lebih padatmembuatkan anda memperoleh minyak yang lebih banyak.

Walaupun ia kedengarannya seperti tepat secara saintifik, hakikatnya adalah sebaliknya. Ini kerana gas disimpan dalam tangki bawah tanah di bawah stesen di mana suhunya adalah konsisten.


Fahami Peruntukan Undang-Undang Berkaitan Jenayah Gay Di Malaysia

Masalah aktiviti homoseksual di seluruh dunia kini kian membimbangkan dan Malaysia juga tidak terlepas terkena tempiasnya. Golongan ini kelihatan begitu berani menonjolkan diri mereka malah ada pihak-pihak tertentu yang mempertahankan mereka.

Walaupun sudah tahu perbuatan ini dilaknat namun ia tidak dihiraukan dek menurut nafsu yang tidak pernah puas.

Di Malaysia, maklumat pada 2016 menunjukkan bahawa penyumbang utama bagi kes-kes jangkitan HIV terbaharu adalah hasil hubungan songsang.

Terdapat sejumlah 1,553 kes HIV baharu dalam kalangan homoseksual dan biseksual berbanding dengan 1,311 melibatkan heteroseksual.

40% golongan homoseksual dan biseksual yang dijangkiti virus HIV adalah dalam lingkungan usia 19 hingga 29 tahun dan kebanyakannya adalah pelajar.

Sejumlah 31% pula dalam lingkungan usia 30 hingga 39 tahun yang merupakan golongan profesional.

Sesungguhnya al-Qur'an mengisahkan para nabi-nabi dan umat terdahulu, agar manusia dapat mengikut akhlak mereka dan bukan sekadar cerita yang diceritakan, bahkan agar si pembaca dan si pendengar dapat mengambil pengajaran, seolah-olah ia memberitahu manusia bahawa dahulu Allah SWT telah memberi balasan kepada orang-orang yang ingkar kerana keingkaran mereka.

Dalam sebuah hadis yang diriwayatkan oleh Ibnu Abbas R.A, Rasulullah SAW bersabda:

مَنْ وَجَدْتُمُوهُ يَعْمَلُ عَمَلَ قَوْمِ لُوطٍ، فَاقْتُلُوا الْفَاعِلَ وَالْمَفْعُولَ بِهِ

Maksudnya: “Jika kamu dapati seseorang melakukan amalan kaum Luth, bunuhlah pelaku dan orang yang dilakukan perlakuan itu.” Riwayat Abu Daud (4462), Ibnu Majah (2561) dan al-Tirmizi (1456)

Dalam Ma‘alim al-Sunan, Imam al-Khattabi menyatakan bahawa perbuatan terkutuk oleh kaum Nabi Luth ini dihukum dengan tersangat berat kerana para fuqaha' seolah-olah merujuk kepada maksud di sebalik azab dan seksaan di mana kaum Luth dihujani batu sehingga mati semuanya, oleh Allah S.W.T..

Mnakala hukuman bunuh yang diperintahkan ke atas mereka yang mengajak melakukan perbuatan itu merujuk kepada makna dalam syariat, iaitu hukuman rejam dengan batu sehingga mati kepada pelaku yang telah berkahwin.

Pelaku yang belum berkahwin pula tidak dikenakan hukuman bunuh tetapi hukuman 100 kali sebatan. Ia menurut pandangan Sa'd bin al-Mussayab, 'Ata' bin Abi Rabah, al-Nakha‘i, al-Hasan dan Qatadah.

Bukan itu sahaja, ia juga merupakan pandangan yang kuat dalam mazhab Syafie.

Dalam kitab al-Kaba'ir, imam al-Zahabi menyebut bahawa kaum Muslimin telah bersepakat bahawa perbuatan seks sejenis atau homoseksual ini tergolong daripada dosa besar yang diharamkan oleh Allah S.W.T., dalam firman-Nya:

أَتَأْتُونَ الذُّكْرَانَ مِنَ الْعَالَمِينَ ﴿١٦٥﴾ وَتَذَرُونَ مَا خَلَقَ لَكُمْ رَبُّكُم مِّنْ أَزْوَاجِكُم ۚ بَلْ أَنتُمْ قَوْمٌ عَادُونَ

Maksudnya: "Patutkah kamu melakukan hubungan jenis dengan lelaki dari kalangan manusia, (165) "Dan kamu tinggalkan apa yang diciptakan oleh Tuhan kamu untuk kamu (melakukan hubungan yang halal) dari badan isteri-isteri kamu? (Kamu orang-orang yang bersalah) bahkan kamu adalah kaum yang melampaui batas (keinginan kebanyaKan haiwan)!" Surah al-Syu'ara' (165-166)

Jika dilihatkan, jika penganjur Women's March di Malaysia betul-betul memberi perhatian kepada usaha menegakkan martabat kaum wanita di tempat yang sepatutnya, kenyataan seperti ini tak perlu dibuat.

Akan tetapi segala mesej-mesej baik yang diperjuangkan oleh Women's March kelihatan tenggelam seteleh mereka membuat slogan seperti "Hidup LGBT", "Jangan kacau LGBT" dan "Sex Work is Work", menjadikan hasrat utama mereka gagal.

Hal seperti ini sebenarnya berlaku ketika zaman Nabi Luth .

Apabila Nabi Luth menawarkan kepada lelaki-lelaki kaum Luth untuk mengahwini anak-anak perempuan baginda yang mulia, jawapan yang diberikan oleh kaum yang dilaknat Allah S.W.T ini adalah:

"Sesungguhnya engkau telahpun mengetahui bahawa kami tidak ada sebarang hajat kepada anak-anak perempuanmu, dan sebenarnya engkau sedia mengetahui akan apa yang kami kehendaki."

Dan di atas nama kebebasan, adakah hak-hak yang tak masuk akal ini harus diberikan kepada mereka?

Di Malaysia, perlakuan seks sejenis dikategorikan sebagai jenayah dalam sistem undang-undang. Ia merupakan bidang kuasa Mahkamah-Mahkamah Persekutuan (Sivil) atau Mahkamah Syariah.

Bagi aktiviti meliwat atau sodomi di peringkat Kerajaan Pusat, ia dikategorikan sebagai jenayah yang diperuntukkan di bawah Seksyen 377A, 377B dan 377C Kanun Keseksaan.

Jelas dinyatakan dalam Seksyen 377A bahawa hubungan seks luar tabii berlaku apabila mana-mana individu yang melakukan hubungan seksual bersama individu lain dengan memasukkan zakarnya ke lubang dubur atau ke dalam mulutnya.

Hukuman yang diperuntukkan oleh Seksyen 377B bagi mereka yang terbukti bersalah di bawah Seksyen 377A adalah penjara sehingga 20 tahun dan boleh dihukum sebat.

Hukuman yang lebih berat diperuntukkan oleh Seksyen 377C iaitu penjara tak kurang 5 tahun dan tak lebih 20 tahun, serta boleh dihukum dengan sebatan bagi individu yang melakukan liwat tanpa persetujuan mangsa.

Bagi mereka yang tidak bersetuju dengan undang-undang ini, mereka mendakwa bahawa ia merupakan undang-undang yang peninggalan British yang pernah menjajah di mana United Kingdom sendiri telah menggugurkan hukuman bagi aktiviti sodomi bermula pada tahun 1967 di England.

Tak cukup dengan itu, mere juga mendakwa bahawa undang-undang untuk menghalang aktiviti liwat ini merupakan undang-undang Kristian.

Bagi yang tak tahu, Malaysia merupakan sebuah negara berdaulat yang mana tidak terikat dengan mana-mana pindaan undang-undang yang dibuat oleh bekas penjajah.

Selain itu, Seksyen 377 telah dipinda beberapa kali dan yang kali terakhir adalah pada tahun 2017. Hal ini membuktikan bahawa kerajaan Malaysia mengambil berat akan Akta berkenaan.

Ia termasuklah dengan perlakuan liwat dan membuat keputusan untuk mengkategorikannya sebagai jenayah yang wajib dibanteras.

Dari segi undang-undang Islam pula, semua negeri di Malaysia menyatakan hukuman bagi kesalahan liwat, lelaki berlagak seperti perempuan dan sebaliknya, musahaqah (lesbian), hubungan di luar tabii, pondan dan hubungan sejenis di dalam akta dan enakmen masing-masing.

Sebagai contoh, Seksyen 25 Akta Kesalahan Jenayah Syariah (Wilayah-Wilayah Persekutuan) 1997 (“AKJSWWP”) memperuntukkan hukuman bagi kesalahan liwat, Seksyen 26 bagi kesalahan musahaqah, Seksyen 28 bagi kesalahan orang lelaki berlagak seperti perempuan dan Seksyen 29 bagi kesalahan perbuatan tidak sopan di tempat awam.

Kerajaan amat memandang serius akan masalah ini dan berusaha keras untuk membendung gejala sosial berbahaya ini.

Hukuman bagi menggalakkan maksiat (Seksyen 35), bersubahat (Seksyen 43) dan pendapat bertentangan dengan fatwa (Seksyen 12) juga diperuntukkan oleh AKJSWWP.

Seperti yang dinyatakan di atas, perhimpunan tersebut melaungkan supaya hak pekerja seks dilindungi oleh pihak kerajaan. Tak cukup dengan itu, mereka juga menuntut aktiviti pelacuran digugurkan daripada kategori jenayah atas dasar ia juga merupakan sejenis pekerjaan.

Hal ini membuktikan bahawa pihak penganjur sudah tersasar jauh daripada apa yang ingin diperjuangkan dan ia langsung tidak menyumbang kepada usaha untuk memartabatkan status wanita.


Kisah Tragis Pencipta Telefon Pertama Yang Sebenar - Antonio Meucci

Pada masa kini, sekiranya anda mencipta sesuatu rekaan baru, anda boleh mendaftarkan paten bagi rekaan tersebut bagi membolehkan anda diiktiraf sebagai pencipta dan pemilik idea rekaan tersebut. Walaupun prosesnya sedikit rumit, sekurang-kurangnya ia dapat melindungi hakcipta rekaan tersebut dan memberitahu orang ramai bahawa andalah individu pertama yang mencipta rekaan tersebut.

Namun, pada masa dahulu proses mendaftarkan paten bukanlah satu perkara yang mudah. Hal ini menyebabkan terdapat kemungkinan ciptaan yang sepatutnya diberikan kredit kepada individu tertentu diberikan pula pengiktirafan kepada orang lain.

Mungkin inilah yang terjadi pada penciptaan telefon. Sejak di bangku sekolah lagi, kita sering diperkenalkan kepada Alexander Graham Bell selaku pencipta telefon pertama di dunia. Namun, ada pendapat yang mengatakan beliau sebenarnya hanya mencuri idea Antonio Santi Giuseppe Meucci.

Nama individu ini mungkin begitu asing memandangkan beliau kurang dikenali sebagai saintis yang mencipta telefon. Walau bagaimanapun, rekaannya pada ketika itu tidak dikenali sebagai telefon sebaliknya digelar elektrofon.

Antonio Meucci lahir di Florence pada tahun 1808. Beliau meninggal dunia pada penghujung abad ke 19 dalam keadaan miskin di New York. Beliau merupakan seorang pejuang dan rakan kepada Giuseppe Garibaldi yang dianggap sebagai hero negara Itali.

Antonio Meucci mula berjinak-jinak menguji telefon primitif ketika bekerja di Florence sebagai juruteknik di sebuah teater. Namun, kerana sebab politik, beliau dan isterinya telah ditangkap dan dibuang negara oleh pihak kerajaan. Mereka mulanya berhijrah ke Cuba sebelum berpindah pula ke Amerika Syarikat.

Kehidupannya di tempat baru digambarkan sangat sukar. Malah, beliau kehilangannya sebahagian besar wang simpanannya akibat ditipu oleh seorang penghutang. Dengan menggunakan wang simpanan ini jugalah beliau telah melaburkannya bagi mencipta alat perhubungan suara jarak jauh.

Beliau pernah cuba untuk mendaftarkan paten atas ciptaannya. Pada tahun 1871, beliau hanya mampu mendaftarkan sebahagian sahaja daripada ciptaannya memandangkan yuran pendaftaran paten penuh berharga $250 tidak mampu dibayarnya kerana kesempitan wang.

Perkara ini terjadi pada tahun 1871, 5 tahun sebelum Alexander Graham Bell. Malah, ketika tempoh pendaftaran patennya tamat, beliau tidak mempunyai wang untuk memperbaharuinya walaupun hanya perlu membayar $10 sebagai yuran pembaharuan paten.

Nasib malang terus menimpa beliau. Ketika sedang menaiki feri ke Staten Island yang terletak di New Yor pada tahun 1871, dandang feri tersebut telah meletup sehingga menngorbankan 125 orang penumpang feri tersebut dan menyebabkan ratusan yang lain cedera.

Antonio Meucci walau bagaimanapun terselamat dan mengalami kecederaan teruk yang menyebabkannya terpaksa berehat panjang. Ketika dalam proses pemulihan inilah beliau tersedar rupanya isterinya telah menjual sebahagian barangan di makmal kajiannya termasuklah telefon yang diciptanya semata-mata untuk mendapatkan wang bagi membeli ubat-ubat.

Namun, perkara ini tidak mematahkan semanganya untuk mencipta telefon. Dengan merujuk kembali catatan-catatan yang terdapat dalam bukunya dan hasil-hasil daripada eksperimennya, beliau telah ke syarikat telegraf Western Union untuk mendaftrkan prototaip ciptaannya.

Ketika itu, segala nota dan barangannya telah diserahkan kepada pihak Western Union bagi membolehkannya dinilai untuk proses pendaftaran prototaip telefon tersebut. Tidak lama selepas itu, pihak Western Union mendakwa barang-barang yang diserahkan beliau hilang.

Malah, pegawai-pegawai dari Western Union juga enggan bertemu dengannya. Kebanyakan daripada mereka ini adalah rakan dan rakan sekerja kepada Alexander Graham Bell. Dua tahun kemudian, Alexander Graham Bell tiba-tiba memfailkan paten penciptaan telefon dan menubuhkan syarikat dan menjalinkan kerjasama dengan Western Union.

Antonio Muecci mengesyaki ada sesuatu yang pelik berlaku. Hal ini disebabkan pihak Western Union mendakwa barang-barang yang diserahkannya telah hilang dan pada masa yang sama pegawai-pegawainya merupakan kenalan baik kepada Alexander Graham Bell.

Kes ini dikatakan telah menarik minat orang ramai yang cukup simpati dengannya yang merupakan seorang imigran dari Itali yang tidak fasih berbahasa Inggeris. Malangnya, keputusan para hakim menyebelahi Alexander. Hal ini mungkin disebabkan pengaruhnya dan kerjasamanya dengan Western Union yang merupakan sebuah syarikat besar yang sudah mempunyai cawangan di pelbagai negara.

Antonio Meucci akhirnya meninggal dunia dalam kemiskinan dan tanpa sempat membuat rayuan. Menariknya, pada tahun 2002, arahan terbaru dari US House of Representatives mengesahkan mereka mendapati Antonio Meucci sememangnya telah mencipta telefon pada tahun 1860 dan pada masa sama Alexander Graham Bell mempunyai akses kepada catatan dan eksperimen dan dilakukannya.

Kes ini merupakan salah satu contoh bagaimana seseorang individu melakukan penipuan untuk pengiktirafan. Walau bagaimanpun, perkara ini tidak mengejutkan bagi individu seperti Alexander yang percaya untuk berjaya perlulah melakukan segalanya yang termampu selain pintar dalam membuat keputusan dan perancangan.


Kisah Pelopor Skim Cepat Kaya (Ponzi) di Malaysia - Pak Man Telo

Pada hari ini, terdapat banyak skim cepat kaya atau syarikat Multi-Level Marketing (MLM) yang berada di Malaysia. Kebanyakan di antaranya menggunakan teknik penipuan dan berkonsepkan afiliasi kutu. Ramai antara ahli yang ingin cepat berjaya tertipu dengan penipuan skim ponzi dan kehilangan wang simpanan (hasil bertahun lamanya) akibat terpengaruh dengan pujukan dan angan-angan ingin cepat menjadi kaya.

Namun, perkara ini bukanlah sesuatu yang baru di negara kita. Skim cepat kaya atau MLM ini telah wujud berpuluhan tahun di negara kita dan mungkin ramai tidak pernah mendengar tentang individu yang digelar sebagai "Pak Man Telo" yang merupakan antara pelopor skim sebegini sejak tahun 80-an lagi.

Pak Man Telo atau nama sebenarnya ialah Osman Hamzah berasal dari Taiping, Perak, merupakan penganjur kepada skim cepat kaya yang paling terkenal di Malaysia pada suatu ketika dahulu.

Pak Man Telo pernah bertugas sebagai wartawan akhbar Warta Negara pada tahun 1960-an dan kemudian menjadi wartawan sambilan di Bernama pada tahun 1970-an. Pada penghujung tahun 1970-an, dia telah menubuhkan sebuah syarikat yang menjalankan skim cepat kaya yang dinamakan Skim Pertama Berhad atau lebih dikenali dengan nama Skim Pak Man Telo.

Walaupun ramai orang tahu bahawa skim ini tidak mempunyai 'business model' atau apa-apa perniagaan yang memulangkan hasil, ramai juga yang terpengaruh kerana skim itu tidak pernah gagal membayar dividen yang tinggi kepada para pelaburnya.

Sejak beroperasi, Skim Pak Man Telo menjadi semakin popular dan pendapat kepercayaan orang ramai kerana berjaya mengekalkan pembayaran dividen dengan lancar kepada setiap para pelaburnya dalam tempoh bertahun-tahun lamanya.

Tambahan pula, ada beberapa peserta awal skimnya itu berjaya menjadi jutawan dalam masa yang singkat. Orang ramai menjadi rambang mata apabila skim cepat kaya Pak Man Telo menawarkan pulangan sebanyak 10-12% pulangan setiap bulan.

Akan tetapi, kelancaran operasi Skim Pak Man Telo itu mula menjadi goyah pada penghujung tahun dekad 1980-an. Pada 1 Oktober 1989, beberapa pegawai Bank Negara Malaysia (BNM) telah menyerbu kediaman Pak Man Telo di Taiping untuk menyiasat kegiatan skim yang dikendalikannya.

BNM kemudian telah membuat serbuan kali kedua pada 23 November 1989 dan merampas wang tunai sebanyak RM 1.7 juta di rumahnya. Pada waktu itu, Pak Man Telo bersama isteri (Maimunah Taib) dan anak lelakinya (Abdul Rahman Osman) telah ditahan pihak berkuasa kerana mengutip wang daripada orang ramai tanpa lesen.

Pada 11 Januari 1990, Pak Man Telo dihadapkan ke mahkamah atas tuduhan melanggar Akta Bank dan Insdustri Kewangan 1989. Isteri dan anak lelakinya pula dituduh bersubahat. Akan tetapi mereka bertiga mengaku tidak bersalah.

Pak Man Telo dibebaskan dengan ikat jamin RM 1 juta dan pasportnya dirampas, manakala isteri dan anak lelakinya masing-masing dibebaskan dengan ikat jamin sebanyak RM 200 ribu dengan seorang penjamin. Semua ikat jamin itu dibayarnya secara tunai.

Pak Man Telo, isteri dan anak lelakinya dibicarakan di mahkamah pada 13 Mac 1990. Pak Man Telo mengaku bersalah atas tuduhan mengambil deposit tanpa memiliki lesen. Hukuman ke atas Pak Man Telo dijatuhkan keesokan harinya tetapi isteri dan anak lelakinya dibebaskan.

Hakim juga memerintahkan agar wang tunai sebanyak RM 1.7 juta yang dirampas dari kediaman Pak Man Telo dipulangkan semula kepadanya kerana tiada undang-undang yang membolehkan BNM berbuat demikian.

Pak Man Telo telah dijatuhkan hukuman denda sebanyak RM 250 ribu atau setahun penjara. Dia membayar denda itu menggunakan wang tunai. Walaupun bersalah, para penyokongnya yang berada di perkarangan mahkamah menyambut Pak Man Telo dengan penuh kegembiraan dan melaungkan "Hidup Pak Man!".

Skim Pak Man Telo beroperasi seperti biasa. Ketika inilah popularitinya meningkat dengan mendadak dan skimnya melalui tempoh 'gemilang' kerana sudah terkenal di seluruh negara. Pulangan dividen berjumlah 10 peratus dibayar tanpa gagal, malah kemudiannya telah dinaikkan kepada 12 peratus pula.

Pada bulan September 1990, para pelabur mula perasan bahawa pulangan dividen mereka sudah tidak lagi dimasukkan ke dalam akaun bank seperti sebelumnya. Pak Man Telo pula mengumumkan penurunan kadar dividen daripada 12% kepada 5% sahaja.

Ramai para pelabur menyerbu kediaman lelaki itu bagi meminta penjelasan. Pak Man Telo memberi alasan bahawa ia berpunca daripada kemelesetan ekonomi dunia akibat Perang Teluk. Selain itu dia juga menyalahkan terjadi penyelewengan di kalangan ejen-ejen.

Pada Januari 1991, keadaan menjadi teruk apabila Pak Man Telo gagal membayar pulangan dividen seperti yang dijanjikan. Orang ramai berkumpul di rumahnya bagi menuntut wang pelaburan masing-masing sehingga terjadinya kekecohan. Kereta Pak Man Telo telah dirosakkan.

Sebulan selepas itu, keadaan menjadi semakin parah apabila sekumpulan senam orang lelaki telah menculik seorang anak lelaki Pak Man Telo (Abdul Razak Affendi) dan mengurungnya di Hotel Tropicana, Kuala Lumpur, selama seminggu. Mereka meminta agar Pak Man Telo membayar ganti rugi sebanyak hampir RM 430 ribu. Walau bagaimanapun, mereka semua berjaya dikesan dan diberkas pihak polis.

Pada April 1991, Pak Man Telo telah ditahan selama beberapa minggu oleh pihak polis dari Bukit Aman setelah ada antara pelabur skim cepat kayanya yang membuat laporan polis kerana ditipu.

Hasil siasatan lanjut, BNM mendakwa Pak Man Telo di mahkamah atas tuduhan mengambil wang deposit daripada orang ramai (kira-kira 50,000 orang) sebanyak RM 99.09 juta tanpa memiliki lesen. Pak Man Telo sendiri mengaku bahawa tidak mengetahui jumlah sebenar yang dikutip syarikatnya kerana tiada siapa yang merekodkan setiap transaksi lengkap sepanjang mereka beroperasi.

Dia mengaku tidak bersalah dan mintak dibicarakan. Pak Man Telo dibenarkan diikat jamin sebanyak RM 2 juta sementara menunggu perbicaraannya pada awal tahun 1992.

Pada 2 Mac 1992, Pak Man Telo yang selesai dibicarakan didapati bersalah buat kali kedua. Mahkamah menjatuhkan hukuman setahun penjara dan denda sebanyak RM 500 ribu.

Pak Man Telo akhirnya menjalani hukuman penjara selama setahun bermula daripada tarikh dia ditahan pada 17 Julai 1991. Bagi hukuman kedua pula, Pak Man Telo gagal membayar denda RM 500 ribu dan dia dipenjarakan lagi selama setahun bermula 2 Mac 1992. Dia menjalani hukumannya itu di Penjara Taiping.

Kemudian, Pak Man Telo dibawa ke Kuala Berang, Terengganu untuk perintah buang daerah. Pak Man Telo menyepikan diri bersama isteri kedua dan seorang anak lelakinya di sana. Dia memulakan hidup baru dan menyara hidup dengan membaiki radio dan televisyen.

Pada 22 Disember 1997, Pak Man Telo yang berusia 70 tahun ketika itu telah meninggal dunia akibat sakit tua. Berakhirlah riwayat seorang lelaki yang merupakan antara pelopor dan 'otai' skim cepat kaya di negara ini.


Apakah Perbezaan Istilah Wabak Pandemik, Endemik dan Epidemik?

Masalah penyebaran wabak kerap kali kedengaran di seluruh dunia. Wabak besar seperti ebola, selesema burung, selesema babi serta bermacam lagi jenis wabak kerap kali dilaporkan, dengan negara kita juga tidak terkecuali merasai kesannya.

Membaca laporan-laporan berkenaan wabak penyakit ini, ada beberapa terma yang akan muncul melibatkan tiga terma berbeza tetapi hampir sama bunyinya - pandemik, endemik dan epidemik. Ketiga-tiga istilah yang ada diambil daripada istilah asal bahasa Inggeris (pandemic, endemic & epidemic) dan ditukarkan ejaannya kepada bahasa Melayu; dengan perubahan yang minima.

Istilah-istilah ini biasa disebut, tetapi jika anda diminta menerangkan apa perbezaan di antaranya - tahukah anda perbezaannya? Mari kita belajar tentang istilah ini serta beberapa kisah di belakangnya.

Epidemik (B. Melayu) atau 'epidemic' merupakan istilah yang merujuk kepada wabak yang menyerang sekumpulan manusia atau komuniti. Sekiranya kita rujuk kamus dewan, epidemik membawak makna penyakit berjangkit yang mudah merebak di kalangan penduduk sesuatu kawasan pada waktu yang sama.

Perkataan asalnya datangnya daripada perkataan Greek 'epi'+'demos' dengan 'epi' bermakna 'kelompok tertentu' dan 'demos' bererti 'orang ramai, komuniti, kumpulan.'

'Epidemia' mula digunakan untuk merujuk kepada wabak dalam kelompok komuniti oleh orang Greek sebelum orang Perancis mengubah ejaannya kepada 'epidemique' yang menjadi asas kepada ejaannya sekarang - 'epidemic.' Istilah Inggeris ini mula digunakan pada tahun 1600 dan kekal sehingga kini.

Contoh wabak epidemik di negara kita : serangan virus nipah yang menyerang komuniti di daerah Kinta, Perak pada tahun 1998.

Endemik pula merupakan istilah yang merujuk kepada penyakit atau wabak yang sentiasa wujud disesuatu kawasan atau daerah tertentu, termasuklah dalam skop yang lebih besar seperti sebuah negara misalnya.

Sekiranya kita meneliti asal perkataan ini dalam bahasa Inggeris, 'endemic' merujuk kepada kumpulan orang asal atau orang 'native' yang duduk di sesuatu kawasan. Perkataan asalnya dalam bahasa Greek adalah 'in+demos' yang membawa makna 'kepunyaan atau berasal daripada sekumpulan manusia di sesuatu tempat khas.'

Perkataan 'endemic' mula direkodkan pada tahun 1650 sebagai perkataan Inggeris dipinjam daripada evolusi perkataan asal 'indemos' yang ketika itu dieja sebagai 'endemos.'

Oleh kerana sifat wabak endemik sentiasa menjadi ancaman masyarakat tertentu, hanya wujud beberapa penyakit ketika ini yang dikategorikan sebagai kategori endemik. Wabak endemik paling popular adalah penyakit malaria yang sentiasa menyerang kawasan-kawasan di benua Afrika.

Tiga negara dalam dunia yang merekodkan wabak endemik paling tinggi adalah Republik Congo, Madagascar dan juga Peru. Di Congo, mereka diancam penyakit demam kuning dan malaria, di Madagascar pula adalah wabak bubonik yang sangat berbahaya sementara Peru pula berdepan wabak demam kuning, malaria dan demam denggi.

Istilah pandemik atau 'pandemic' merujuk kepada wabak yang menyerang dalam skop lebih besar, tidak terhad kepada sesuatu komuniti atau daerah semata-mata - mengancam kawasan yang lebih luas seperti sebuah negeri, negara, benua atau mungkin juga seluruh dunia jika dibiarkan melarat.

Sesebuah pandemik bermula daripada wabak peringkat epidemik yang merebak terlalu luas sehingga tidak terkawal. Selain itu kita juga perlu memahami sekiranya sesuatu wabak itu berada pada peringkat endemik dan menyerang satu negara misalnya, tetapi berada dalam keadaan terkawal - wabak itu tidak akan dikategorikan sebagai satu pandemik. Endemik adalah wabak yang wujud dan terkawal, sementara pandemik pula merebak pantas tanpa dapat dikawal.

Asal-usul perkataan ini pula diambil daripada istilah Greek 'pan' yang bermaksud semua dan 'demos' yang bermakna orang, membawa maksud penuh 'semua orang.' Istilah Inggeris yang ada sekarang diambil daripada pinjaman istilah Latin 'pandemus' dengan pangkalnya digantikan dengan akhiran '-ic' pada tahun 1660.

Oleh kerana menyerang dalam skop yang luas, wabak pandemik yang berlaku merupakan ancaman berisiko tinggi serta kerap kali diperkatakan, ekoran kesannya yang mampu membunuh ramai orang dalam masa yang singkat. Antara pandemik yang pernah berlaku adalah wabak Antonine, wabak Justine serta 'The Black Death' yang dipercayai membunuh puluhan juta orang sekitar abad ke 14.

Pada ketika ini, satu-satunya pandemik yang sedang berlaku adalah penyakit HIV/AIDS yang diramalkan mampu mengorbankan sehingga 100 juta orang pada tahun 2025 kelak. Sehingga kita menemui penawar kepada AIDS, pastikan anda amalkan cara hidup sihat ya!

Nak tahu apa beza HIV dan AIDS? Anda boleh rujuk artikel ini. Belajar juga tentang 7 wabak pandemik paling teruk dalam sejarah manusia kalau anda berminat.


Perang Anglo-Zanzibar : Perang Paling Singkat Dalam Rekod Sejarah

Perang boleh berlaku dalam tempoh waktu yang panjang, sehinggakan ada yang berlangsung selama beratus tahun lamanya. Di satu spektrum lain pula perang yang berlaku di antara pihak Britain dengan wilayah Zanzibar yang terletak di Afrika timur, mencatat sejarah sebagai perang paling cepat tamat dalam sejarah manusia.

Kisah ini bermula selepas termeterai satu perjanjian di antara British dengan pihak Jerman pada tahun 1890, di mana Britain bersetuju untuk menyerahkan kawasan Heligoland di Laut Utara kepada Jerman sementara Jerman pula bersetuju menyerahkan Zanzibar kepada Britain, meluaskan pengaruh Britain di kawasan Afrika timur.

Selepas persetujuan dicapai, British pun mula masuk campur dalam urusan pentadbiran tempatan bagu meluaskan pengaruh mereka. Sehinggalah British mampu meletakkan seorang pemerintah bernama Sultan Sayyid Hamad al-Thuwaini yang terkenal sebagai Sultan pro British, menaiki takhta pada tahun 1893.

Dikritik boneka British, Sultan Hamad memerintah wilayah tersebut selama lebih 3 tahun bermula pada 5 Mac 1893, sehingga dia ditemui mati pada jam 11.40 pagi tarikh 25 Ogos 1896, akibat diracun .

Ekoran kematian itu, sepupu beliau yang bernama Sayyid Khalid bin Bargrash mula memasuki istana, hanya beberapa jam selepas kematian Hamad seterusnya mengisytiharkan dirinya sebagai Sultan walaupun pengganti yang dipersetujui British, Sayyid Hamous al-Said sudah berada di perkarangan istana.

Tindakan drastik Khalid menyebabkan wujud desas-desus kuat mendakaa Khalid adalah dalang sebenar kematian Hamad. Ekoran cepatnya dia cuba merebut takhta kerajaan Zanzibar, secara tak langsung menunjukkan wujudnya motif untuk kematian Hamad dirancang pihak Khalid. Namun demikian tidak ditemui sebarang bukti yang menunjukkan Khalid adalah individu yang bertanggungjawab terhadap kematian itu jadi semuanya hanyalah sangkaan semata-mata.

Rampasan kuasa yang dilakukan Khalid itu berpunca kerana dia sedar dia berhak menuntut takhta, walaupun dilakukan tanpa mendapatkan persetujuan pemerintah British. Uni membuatkan wakil Britain tidak berpuas hati dan arahan supaya Sayyid Khalid mengosongkan istana tidak diendahkan.

Khalid bertindak mengisytiharkan dirinya pemerintah baru Zanzibar, seterusnya mengumpulkan askar setianya di istana termasuklah pasukan pengawal di bawah Sultan Hamad, dalam usaha melindungi kuasa yang baru diperolehinya.

Khalid adalah anak kepada Sayyid Barghash, pemerintah kedua Zanzibar yang naik menaiki takhta selepas kematian abangnya yang juga Sultan pertama Zanzibar, Sayyid Majid bin Said. Pada era bapanya, Khalid adalah pewaris takhta sebenar namun British dilihat enggan membenarkan perkara itu berlaku dengan bermacam alasan, kerana Khalid anti British.

British cuba mencatur perlatikan pemerintah Zanzibar agar segala urusan pemerintahan dapat dilakukan dikawal mereka. Wasiat Sultan Barghash yang menamakan Khalid sebagai pewaris tidak diendahkan dan British menamakan Sayyid Khalifa, pakcik kepada Khalid sebagai Sultan Zanzibar menggantikan Barghash.

Oleh kerana usia yang masih muda, Khalid redha kedudukannya diisi namun dia tidak menyangka British rupa-rupanya mempunyai rancangan berbeza. Perkara sama berlaku bila tiba era pemerintahan Sayyid Ali bin Said, salah seorang pakcik Khalid yang juga dilantik British. Khalid bersabar dan tetap memberikan sokongan sehinggalah tahap kesihatan Sayyid Ali menurun, menyebabkan waris baru diperlukan.

Bagi menggantikan Sayyid Ali, British menamakan tiga calon - Sayyid Khalid yang lebih berhak ekoran statusnya sebagai pewaris takhta sebenar, Sayyid Hamoud al-Said dan Sayyid Hamed al-Thuwaini.

Sayyid Hamed dipilih berikutan menguasai nilai kekayaan yang besar serta pengaruhnya yang tinggi dalam masyarakat Zanzibar, dilihat dapat digunakan dalam meluaskan penguasaan British menentukan hala tuju pemerintahan Zanzibar.

Apa yang tidak diketahui oleh Khalid ketika rampasan kuasanya adalah kewujudan dua buah kapal perang Britain iaitu HMS Philomel dan HMS Rush, yang sudah pun berlabuh bagi mengawal keadaan sekiranya kekecohan tercetus.

Pasukan tentera British ketika itu berada di bawah kendalian konsulat Britain di Zanzibar, Sir Basil Cave. Ekoran kematian Hamad yang berlaku pada waktu pagi, Cave sempat memohon bantuan sebuah lagi kapal perang HMS Sparrow yang berada berdekatan bagi memperkuatkan armada perang.

Arahan rasmi yang diterima membolehkan Cave mengambil sebarang bentuk tindakan bagi memastikan kedudukan Britain di Zanzibar terjamin. Amaran demi amaran untuk mengosongkan istana yang dikeluarkan oleh Cave tidak dihiraukan Sayyid Khalid, memaksa Cave memohon 2 buah lagi kapal iaitu HMS Racoon dan HMS St. George mendarat di Zanzibar sebagai tanda amaran.

Menyedari Khalid masih berdegil, Cave memberikan kata dua menggesa Khalid keluar meninggalkan istana pada 27 haribulan Ogos 1896, tepat pada jam 9 pagi sebagai tempoh terakhir.

Hanya pada jam 8 pagi 27 haribulan Ogos, barulah Khalid memberikan maklumbalas - dia dan askarnya yang berjumlah 3,000 orang tidak akan sama sekali meninggalkan kawasan istana kerana dia percaya kedudukannya sebagai pewaris takhta yang sah.

Mereka juga percaya tentera British yang ada, tidak akan mengambil tindakan menembak mereka di dalam istana.

Menepati janjinya, atas arahan Cave tepat pada jam 9.00 pagi - serangan ke atas istana yang menempatkan Sayyid Khalid menggunakan meriam dari atas kapal dimulakan. 2 minit dibedil bertalu-talu, majoriti kelengkapan perang milik Khalid musnah.

Bangunan istana yang diperbuat daripada kayu, rosak teruk menyebabkan tidak ak banyak kawasan untuk Khalid dan tenteranya berlindung. Ini menyebabkan Khalid mengambil keputusan menyelamatkan diri dan keluarganya, keluar daripada salah satu laluan belakang istana meninggalkan tenteranya dalam keadaan tidak terkawal.

Mereka berjaya diseludup keluar melalui salah satu kapal milik Jerman yang ada di situ.

Ketiadaan pemimpin, tentera Khalid cuba mempertahankan kedudukan mereka namun jelas sekali, mereka tidak mampu bertahan lama. Dibedil dengan meriam dari jarak jauh dan dekat - £+sekitar jam 9.40 pagi, bendera kerajaan Khalid yang baru dinaikkan tak sampai dua hari berjaya diturunkan.

500 orang tentera Sultan Khalid terkorban dalam pertempuran tak sampai satu jam, yang secara rasminya direkodkan berlangsung 38 minit sahaja. Anggota tentera Khalid lain yang terselamat menyerah diri.

Pada hari yang sama selepas tamat perang yang kini dikenali sebagai perang Anglo-Zanzibar itu, Sayyid Hamoud al-Said yang sepatutnya menaiki takhta dua hari sebelum itu, naik menjadi Sultan ke 7 Zanzibar atas perkenan British.

Walaupun naik secara tidak sah, rekod Khalid sebagai Sultan ke enam Zanzibar tetap diiktiraf dengan usia pemerintahan dicatatkan bermula pada 25 Ogos 1896 sehinggalah 27 Ogos 1896.

Selepas melarikan diri, Khalid dan beberapa orang pengikutnya berjaya mendapatkan suaka di bawah perlindungan konsulat Jerman, sebelum dibantu melarikan diri melalui jalan laut ke wilayah di bawah penguasaan Jerman yang terletak di Afrika timur (Tanzania kini).

Khalid berlindung di daerah Dar es Salaam, namun perlindungan Jerman itu tidak menghalang usaha kerajaan British untuk cuba mendapatkan perintah ekstradisi ke atas beliau. Hampir 20 tahun Khalid hidup di kawasan ladang di Dar es Salaaam, sempat membantu Jerman memerangi Britain dalam beberapa pertempuran yang berlaku.

Ketika perang dunia pertama pada tahun 1916, British berjaya merampas kawasan Dar es Salaam daripada tangan Jerman. Khalid tidak lagi mempunyai perlindungan yang membantu dirinya selama ini. Beliau dan ahli keluarganya ditangkap seterusnya dibuang ke Pulau Saint Helena yang terletak di bahagian selatan lautan Atlantik, tidak jauh daripada bahagian barat daya benua Afrika.

Dibuang sehingga tahun 1921, Khalid serta keluarganya kemudiannya diarahkan untuk dipindahkan ke Pulau Seychelles. Dalam perjalanannya ke Seychelles, Khalid sempat menghantar sepucuk surat kepada Sultan Zanzibar ketika itu, Sultan Khalifa bin Hareb memohon pengampunan seterusnya memujuk Sultan Khalifa menyokong agar dirinya dan keluarganya dapat hidup di Zanzibar atau setidak-tidaknya, di Dar es Salaam.

Malangnya, permintaan beliau tidak dilayan. Hanya pada tahun 1925 selepas menyatakan persetujuan melepaskan tuntutan takhta kesultanan Zanzibar sepenuhnya - Khalid, isteri serta ibunya dibenarkan menetap di Mombasa yang terletak di Kenya, di mana dia menghabiskan hidupnya.

Permintaan untuk pulang ke Zanzibar langsung tidak dipenuhi dan Sayyid Khalid meninggal dunia pada tahun 1927 semasa bulan Ramadan.

Kisah keberanian Sultan Khalid bin Barghash walaupun melakukan percaturan yang salah, merupakan satu simbol penentangan terhadap penjajahan British. Usaha beliau mengembalikan kedaulatan Zanzibar sepenuhnya kembali kepada kesulatan Zanzibar walaupun gagal, merupakan langkah yang sepatutnya berani diambil mana-mana pihak yang berdepan tekanan penjajahan.

Cerita ini patut menjadi pengajaran kepada kita dalam meneliti mengapa sesetengah pemerintah terpaksa akur dengan tekanan British. Tentera Sultan Khalid hanya mampu bertahan selama 38 minit, menjadikan mereka pasukan perang yang paling cepat tewas dalam peperangan paling pendek dalam sejarah hidup manusia.

Adakah akur dengan kehendak British lebih baik atau berani mengambil tindakan seperti Khalid sehingga mengorbankan ratusan nyawa dalam masa terlalu singkat? Kami tinggalkan anda dengan persoalan itu untuk anda fikirkan buruk dan baiknya.


Kisah Tragis Dan Sedih Berkaitan Ronald McDonald

Ramai yang sedia maklum bahawa maskot berbentuk badut berambut merah ini merupakan maskot rasmi restoran McDonald's. Bagi yang tidak tahu, namanya adalah Ronald McDonald.

Dalam iklan komersial McDonald di kaca televisyen suatu ketika dahulu, Ronald McDonald hidup dalam sebuah dunia fantasi bernama McDonaldland bersama rakan-rakannya Mayor McCheese, Hamburglar, Grimace, Birdie the Early Bird dan The Fry Kids. Namun sejak 2003, iklan mengenai McDonaldland tidak lagi dipaparkan di kaca televisyen.

Di kawasan Washington D.C, karakter televisyen yang dikenali sebagai Bozo the Clown begitu popular dan dimainkan dalam pelbagai persembahan dan teater. Ianya juga digunakan bagi mempromosikan francais restorang makanan segera McDonald's yang dimiliki oleh Oscar Goldstein dan John Gibson.

Pada masa yang sama, muncul sebuah karakter baru yang diberi nama "Ronald McDonald" yang digambarkan sebagai badut yang gemarkan hamburger. Dengan memakai jumpsuit berwarna kuning dan baju bercorak belang, Ronald McDonald juga memakai cawan pada hidungnya dan memakai topi daripada dulang yang mengandungi makanan yang dijual oleh McDonald's.

Ketika mana watak Bozo semakin tenggelam, nama Ronald semakin meningkat naik dan berjaya membina pengaruh dan peminatnya yang tersendiri. Hanya selepas 3 kali dipaparkan dalam iklan komersial, Ronald terus diangkat sebagai watak utama McDonald di peringkat kebangsaan.

Malang bagi Bozo apabila dia bukan sahaja dilupakan sebagai pemberi inspirasi kepada watak Ronald, tetapi nama penciptanya juga sama sekali tidak pernah dikreditkan atau diberikan penghargaan oleh pihak McDonald's.

Williard Scott memainkan watak Ronald McDonald dalam iklan komersial pertama Ronald McDonald

Walaupun dilantik sebagai pemain watak Ronald McDonald's, Willard Scott yang juga pencipta watak ini nyata kecewa namanya tidak pernah dikreditkan untuk penciptaan watak Ronald McDonald ini.

Dalam bukunya Joy of Living terbitan 1982, Willard Scott menceritakan bagaimana pemilik francais McDonald's di Washington D.C. ada menghubunginya dan menawarkannya untuk mencipta satu watak baru bagi menggantikan Bozo the Clown. Beliau yang ketika itu seorang personaliti radio telah bersetuju dengan tawaran yang diberikan

Ray Kroc, salah seorang individu tertinggi di McDonald's yang bertanggungjawab mengembangkan perniagaan McDonald's ke seluruh Amerika Syarikat melihat terdapat potensi watak Ronald McDonald digunakan sebagai maskot rasmi McDonald. Malangnya, walaupun watak Ronald McDonald digunapakai, beliau mula menyisihkan penciptanya, Willard Scott.

Walaupun beberapa kali cuba menuntut agar pihak McDonald's mengiktiraf namanya sebagai pencipta watak Ronald, Willard Scott mendakwa tuntutan tersebut seringkali tidak diendahkan. Lebih menyedihkan, nama Oscar Goldstein pula dikreditkan walhal dia hanya pemilik francais McDonald's yang membayar Willard Scott untuk mencipta watak Ronald.

Tuntutan demi tuntutan Willard Scott sering diabaikan. Sehinggalah pada tahun 2000 dalam rancangan NBC bertajuk Today Show apabila Henry Gonzalez yang ketika itu merupakan Presiden McDonald's bahagian Timur Laut secara peribadianya mengucapkan terima kasih atas sumbangan Willard Scott dalam penciptaan watak Ronald.

Dalam dunia McDonaldland, watak Grimace merupakan sahabat baik Ronald. Grimace digambarkan sebagai watak yang sentiasa ceria dan penyayang. Walau bagaimanapun, watak Grimace pada awal kemunculannya adalah watak jahat dan namanya adalah Evil Grimace.

Evil Grimace adalah pencuri dan mempunyai 4 tangan yang gemar mencuri milkshake dan minuman soda. Namun, Ronald berjaya mengubah sifat jahatnya dan menjadikan Grimace sebagai watak baik. Watak Grimace ini diperkenalkan pada tahun 1971 dalam McDonaldland dan pihak McDonald's telah mengubahnya kepada hanya 2 tangan agar ia kelihatan normal seperti manusia lain.

Iklan komersial McDonald's yang didakwa mencuri idea H. R. PufnStuf

Menjelang 1970-an, pihak McDonald's mula menghidupkan watak Ronald McDonald dengan memperkenalkan dunia fantasi McDonaldland yang memaparkan watak Ronald McDonald bersama beberapa rakannya.

McDonaldland dipenuhi dengan ciptaan aneh dan pelbagai mesej subliminal yang direka untuk menggalakkan anak-anak mengidam lebih banyak burger dan kentang goreng. Pada awalnya, McDonaldland hanya dipaparkan dalam iklan komersial namun akhirnya beberapa episod rancangan kartun berlatarbelakangkan kehidupan disini turut dihasilkan.

Bukan sahaja McDonaldland sangat pelik, ianya cukup dibenci oleh Sid dan Marty Krofft. Kedua beradik Krofft ini merupakan pencipta PufnStuf, program rancangan kanak-kanak yang cukup popular di Amerika Syarikat pada tahun 70-an. Pada mulanya, kedua mereka telah didatangi oleh pihak McDonald's untuk mencipta McDonaldland sebelum pihak McDonald membatalkan rancangan itu.

Tidak lama selepas itu, tiba-tiba dunia fantasi McDonaldland diperkenalkan walhal pihak McDonald's telah membatalkan perancangan tersebut selepas mengadakan perbincangan dengan kedua individu ini. Malah, rekabentuk McDonaldland juga sangat mirip dengan idea awal yang dihasilkan oleh Sid dan Marty Krofft.

Dalam erti kata lainnya, pihak McDonald's telah mencuri idea Sid dan Marty Krofft tanpa membayar mereka atas idea asal mereka itu. Kedua mereka telah bertindak membawa kes ini ke mahkamah untuk menyaman pihak McDonald's dan telah memenangi beberapa juta dollar setelah menang dalam kes saman tersebut.

Kes dengan Willard Scott (pencipta karaketer Ronald McDonald) dan Sid dan Marty Krofft (pencipta konsep McDonaldland) bukan satu-satunya kontroversi yang berkait rapat dengan maskot McDonald's ini.

Tidak lama selepas itu, McDonald's sebenarnya telah bertindak menyaman sebuah restoran yang dipanggil McDonald's Family Restaurant di Illinois, yang sebenarnya dimiliki oleh seorang lelaki bernama Ronald McDonald. Tindakan ini kononnya untuk melindungi jenama McDonald semata-mata.

Lelaki tersebut telah membuka restorannya pada tahun 1950-an, tetapi McDonald's tidak mahu ada orang menggunakan nama yang sama. Akhirnya kes tersebut berakhir apabila pemilik restoran tersebut memenangi kes tersebut di mahkamah.

Selama berpuluh-puluh tahun, penggunaan watak Ronald McDonald juga sudah banyak kali berubah-ubah. Pada 1980-an dan 90-an ketika mana industri permainan video sedang berkembang, watak Ronald McDonald turut digunakan dalam beberapa permainan video antaranya McDonald’s Treasure Land Adventure untuk platform Sega Genesis dan MC Kids.

Namun, permainan video paling pelik yang dihasilkan untuk karakter ini adalah sebuah permainan video yang hanya dijual di Jepun bertajuk Donald Land. Dalam permainan ini, Ronald dikehendaki untuk melawan raksasa jahat dan badut dalam usaha untuk menyelamatkan rakan-rakannya yang telah dipengaruhi oleh anasir jahat.

Watak Ronald juga pernah digunakan dalam filem Mac and Me pada tahun 1988 yang dianggap sebagai antara filem terburuk sepanjang zaman. Bukan sahaja plot ceritanya ditiru bulat-bulat daripada filem Extra-Terrestrial arahan Steven Spielberg, ianya turut dipenuhi dengan paparan produk McDonald's dan Coca-Cola.

Bagi sesetengah pihak, penggunaan maskot badut oleh McDonald's untuk menarik minat kanak-kanak terhadap restoran itu dianggap sangat tidak beretika. Hal ini disebabkan kanak-kanak secara umumnya mudah tertarik dengan badut dan perkara ini menggalakkan mereka untuk kerap datang menikmati makanan ringan di McDonald's yang semestinya tidak bagus untuk kesihatan.

Malah, pada 2011, sekumpulan 550 orang doktor di Amerika Syarikat pernah mengeluarkan kenyataan di akhbar yang mendesak penggunaan maskot Ronald McDonald's dihentikan. Pada 2010, agensi Corporate Accountability International juga mencadangkan penggunaan maskot Ronald McDonald dihentikan memandangkan masalah obesiti serius dalam kalangan kanak-kanak di Amerika SYarikat.

Walau bagaimanapun, CEO McDonald's pada ketika itu Jim Skinner menjawab bahawa pihak mereka sama sekali tidak mempunyai perancangan untuk menghentikan penggunaan maskot itu. Menurutnya, maskot tersebut hanya mempromosikan perkara yang baik dan semuanya bergantung kepada ibu bapa sama ada hendak membawa anak-anak mereka makan di restoran McDonald's atau tidak.

Di zaman moden ini, peminat McDonald's pastinya perasan iklan-iklan komersial melibatkan Ronald McDonald tidak lagi dipaparkan di kaca televisyen. Namun, di sesetengah cawangan McDonald, anda mungkin dapat menyaksikan patung maskot ini masih lagi wujud berdiri atau duduk bagi membolehkan pelanggan mengambil gambar dengannya.

Antara sebab penurunan populariti Ronald pada masa kini adalah sejarah silamnya sendiri dan rekod-rekod buruk dalam filem, iklan dan permainan video yang tidak mendapat sambutan. Malah, kini karakter Ronald juga sering dipakai pada hari Holloween dengan versi lebih menyeramkan, menyebabkan kanak-kanak mula takut dengannya.

Kempen-kempen kesedaran mengenai obesiti dan bahaya makanan segera dalam kalangan kanak-kanak terutamanya turut dikatakan sebagai faktor yang menyebabkan pihak McDonald's sendiri kurang mengetengahkan lagi maskot mereka sendiri.


Kisah Wira Yang Mengheret Botak Chin Ke Tali Gantung - S. Kulasingam

Penulisan ini ditulis oleh Tuan Syahril A. Kadir di laman Facebook beliau dan pihak iluminasi mendapat kebenaran mengulang siar penulisan ini untuk manfaat bersama. Penulisan ini mungkin telah disunting bagi memudahkan pembacaan.

Sekitar 17 tahun lalu, saya berjaya mengesan seorang 'lelaki tua' yang tinggal bersendirian di sebuah apartment dekat Johor Bahru.

Beliau adalah S. Kulasingam, individu yang bertanggungjawab mengheret penjenayah tersohor era 70-an, Botak Chin hingga ke tali gantung.

Disebabkan kehebatannya, Ketua Pengarang Utusan Malaysia ketika itu, Datuk Khalid Mohd telah meminta saya 'terbang' segera ke Johor Bharu semata-mata untuk menemuramah Kulasingam dan pulang segera ke Kuala Lumpur di sebelah malamnya bagi menyiapkan artikel berkenaan.

Untuk rekod, Botak Chin pernah mengarahkan konco-konconya menembak Kulasingam hingga beliau hampir maut di mana berbutir-butir peluru menembusi tubuhnya.

Selain ditembak konco-konconya Botak Chin, Kulasingam juga pernah parah akibat ditikam dengan pisau dan disimbah asid sepanjang tugasannya sebagai seorang pegawai polis.

Begitulah hebatnya lelaki tua ini. Setelah pelbagai keperitan dan bahaya dilalui, namun beliau tidak pernah berasa gentar dengan segala ancaman penjenayah.

Dan disebabkan itu, Kulasingam juga mengambil keputusan untuk tidak berkahwin hingga ke akhir hayatnya kerana wira ini, beliau telah ambil keputusan untuk 'berkahwin' dengan kerjayanya.

Terlibat dalam bidang kepolisan seawal usia 19 tahun, bakat kepemimpinan dan kemampuan menyelesaikan banyak kes jenayah terserlah walaupun masih baru terlibat.

Dari situ bermulalah perjuangan bekas Timbalan Ketua Jabatan Siasatan Jenayah Kuala Lumpur ketika itu, Deputi Superintendan, S. Kulasingam atau lebih mesra dikenali sebagai Kula, dalam memastikan kedaulatan dan ketenteraman negara terus dipelihara.

Ketokohan Kula terserlah apabila diberi kepercayaan memegang beberapa jawatan penting dalam Polis Diraja Malaysia (PDRM) yang menuntut keberanian dan komitmen tinggi.

(Botak Chin berjaya ditumpaskan atas usaha S. Kulasingam dan pasukan PDRM. Kredit: Utusan)

Sepanjang kerjayanya selama 35 tahun bersana PDRM, Kula mencatatkan kejayaan cemerlang apabila berjaya menumpaskan 25 kumpulan kongsi gelap termasuk geng pecah rumah serta geng rompakan bersenjata di ibu negara, Johor Bharu, Pulau Pinang, Sarawak dan Brunei.

Dalam satu insiden pada 22 November 1975, Kula telah ditembak di persimpangan lampu isyarat Jalan Davis-Jalan Pekeliling, Kuala Lumpur.

Ketika itu, Kula mengetuai operasi memerangi penjenayah berbahaya di mana lebih 11 das tembakan dilepaskan dari dalam sebuah kereta dan beberapa butir daripadanya menembusi tubuh Kula.

Individu yang bertanggungjawab dalam peristiwa tembakan tersebut adalah tak lain dan tak bukan penjenayah terkenal, Botak Chin atau nama sebenarnya Wong Swee Chin.

(Keratan akhbat melaporkan kejadian tembakan S. Kulasingam oleh geng Botak Chin. Kredit: Lobak Merah)

Tembakan itu menyebabkan Kula patah tulang rusuk, sebahagian daripada hatinya turut hancur manakala sebutir peluru menembusi paru-parunya.

Biarpun sebahagian hatinya hancur ditembusi peluru, namun kejadian itu sedikit pun tidak mematahkan semangat beliau untuk kembali bertugas selepas tiga bulan menjalani rawatan.

Kegiatan jenayah Botak Chin yang semakin menjadi-jadi sepanjang tempoh Kula dirawat membuatkan semangatnya berkobar-kobar memburu penjenayah itu.

Kula membuktikan keberaniannya sehingga perompak terkenal itu berjaya diberkas dan diseret ke tali gantung.

Sebelum menjalani hukuman gantung sampai mati di Penjara Pudu pada 11 Jun 1981, Botak Chin bersumpah untuk membunuh Kula.

Kejadian Kula ditembak oleh kumpulan Botak Chin bukannya insiden pertama dan terakhir yang hampir meragut nyawa beliau.

(Keratan akhbat tentang kisah S. Kulasingam yang disiarkan Utusan Malaysia pada tahun 2002)

Akhbar Mingguan Malaysia bertarikh 2 Disember 2007 memuatkan berita Legenda ‘singa polis’ melaporkan, Kula dalam temuramah eksklusif dengan Utusan Malaysia pada 2002;

Jelas Kula, hari ini sejarah benar-benar membuktikan apabila nama beliau terpahat sebagai antara tokoh polis cemerlang.

Kula yang pada usia mudanya memiliki raut wajah serius tetapi mudah didampingi ini pernah berkhidmat di bawah empat Ketua Polis Negara.

Walaupun tidak mencapai kedudukan tertinggi dalam PDRM namun keringat dan jasa Kula kepada institusi kepolisan dan negara tidak pernah kering.

Ketokohan dan kewibawaan Kula sebagai seorang wira tidak mengenal erti putus asa terbukti apabila dipilih menjadi Ketua Jabatan Siasatan Jenayah Johor.

Memetik laporan akhbar Utusan Malaysia bertarikh 29 November 2007 memuatkan berita Kulasingam ‘hero polis’ meninggal, tanggal 16 Julai 2019 merupakan hari yang paling sedih bagi negara kerana kehilangan seorang pejuang yang terkenal dengan keberaniannya bertarung dengan maut sepanjang menyarung pakain seragam polis.

Kula meninggal dunia pada usia 77 di Hospital Sultanah Aminah (HSA) Johor akibat penyakit paru-paru berair atau pneumonia pada pukul 3.06 pagi setelah bertarung nyawa hampir sebulan selepas menjalani pembedahan menggantikan tulang rusuk yang patah.

Dikenali sebagai tokoh polis yang berani serta tidak takut mati, mayat Kula dibakar di Krematorium Hindu di Jalan Templer, Seremban.

(Petikan artikel mengenai kisah mendiang Kulasingam yang diolah semula dan disiarkan akhbar Utusan Malaysia hari ini)


Cara Dan Proses Ambil Anak Angkat Di Malaysia

Mengambil anak angkat merupakan perbuatan yang sangat dipuji kerana memberikan peluang kepada kanak-kanak tidak bernasib baik untuk mempunyai kehidupan normal seperti orang lain. Ia juga membolehkan pasangan suami isteri yang tidak dikurniakan cahaya mata untuk merasai kebahagian bergelar ibu bapa.

Di negara barat terutamanya di Amerika Syarikat, pengambilan anak angkat adalah sesuatu yang menjadi kelaziman. Malah mereka mengambil anak angkat daripada China dan Korea Selatan adalah perkara biasa bagi AS.

Di Malaysia, mengambil anak angkat bukanlah satu perkara yang biasa dan ini mungkin disebabkan oleh proses pengambilan anak angkat di Malaysia tidak semudah yang disangkakan.

Bagi mereka yang tidak berkahwin, mereka masih berpeluang untuk mengambil anak angkat tetapi pasangan suami isteri yang tidak mempunyai anak mendapat kelebihan dalam hal ini.

Terdapat senarai kriteria tertentu untuk membolehkan anda menjadi ibu bapa angkat. Jika anda sudah mempunyai anak, anda masih berpeluang mengambil anak angkat tetapi kebarangkaliannya lebih rendah berbanding pasangan tanpa anak.

Untuk proses pengambilan anak angkat di Malaysia, pasangan tanpa anak akan diberi keutamaan di mana mereka perlu memenuhi kriteria termasuklah:

Kriteria untuk mengambil bayi dan kanak-kanak sebagai anak angkat dalah sama, kecuali satu perkara iaitu untuk bayi, pasangan tersebut tidak boleh mempunyai anak.

Untuk mengambil anak angkat, anda boleh pergi ke OrphanCARE dan mengisi borang serta mendaftar sebagai ibu bapa angkat yang berpotensi.

Yayasan ini kemudiannya akan menyemak sama ada anda memenuhi kriteria dan jika ya, anda akan dihubungi untuk ditemuduga.

Sepanjang proses temuduga, Yayasan OrphanCARE akan menyingkirkan atau menasihati mereka yang ingin mengambil anak angkat untuk alasan yang tidak betul, seperti memerlukan seseorang untuk menjaga mereka di usia tua atau kesepian.

Tetapi, ini tidak bermakna bahawa semua orang yang memberikan jawapan yang "salah" akan disingkirkan. Kadang-kala, pasangan tidak memahami apa yang mereka jawab.

Pasangan yang ingin mengambil anak angkat dapat memberitahu sama ada mereka mahu bayi Malaysia atau asing, lelaki atau perempuan atau mahu mengambil bayi di baby hatch atau walk-in.

Baby hatch atau kotak pelindung bayi adalah tempat di mana orang, biasanya ibu, boleh membawa bayi yang biasanya baru dilahirkan dan meninggalkan mereka tanpa nama di tempat yang selamat untuk ditemui dan dijaga.

Bagi mereka yang mengambil anak angkat dari kotak pelindung bayi, terdapat beberapa perbezaan proses berbanding mengambil bayi daripada ibu yang telah berdaftar dengan organisasi ini.

(Dr Wan Azizah memeriksa sebuah baby hatch atau kotak pelindung bayi di ibu pejabat Yayasan OrphanCare)

Antara salah satu sebabnya adalah bayi dari kotak bayi dianggap sebagai tiada warganegara. Disebabkan bayi ini ditinggalkan oleh ibunya, maka dia tidak mempunyai sebarang hubungan dengan ibu tersebut.

Ibu bapa angkat yang mengambil bayi ini harus menghadirkan diri ke mahkamah setiap bulan untuk tempoh kira-kira 2 tahun.

Berbeza dengan pasangan yang mengambil anak angkat secara terus dari ibu kandung, yang mana anak dan ibu tersebut akan terus mempunyai hubungan sepanjang hayat.

Hal ini membolehkan ibu bapa angkat mengetahui sejarah perubatan keluarga bayi tersebut yang mana sangat membantu jika berlakunya pembedahan yang memerlukan pendermaan darah atau organ.

Bukan itu sahaja, malah ibu kandung tersebut perlu dibantu dari segi kewangan oleh pasangan yang mengambil anak angkat ketika ibu melahirkan bayi.

(Noraini Hashim, pemegang amanah yayasan OrphanCare menunjukkan cara penyerahan bayi melalui baby hatch)

Ibu bapa angkat juga boleh membantu ibu kandung ketika dalam pantang di mana mereka perlu menyediakan apa yang diperlukan, jika ibu kandung masih bekerja.

Bagi kanak-kanak yang lebih tua, terdapat perbezaan dalam proses. Apabila kanak-kanak yang sesuai ditemui, ibu bapa angkat dan kanak-kanak akan bertemu untuk melihat sama ada wujudnya keserasian.

Selepas selesai proses mengambil anak angkat, perkembangan keluarga angkat akan sentiasa diikuti oleh OrphanCARE untuk memastikan semuanya berjalan lancar dan tidak ada perkara buruk yang dilakukan terhadap anak angkat tersebut.


Kisah Cucu Einstein Yang Hidup Melara Dan Menyedihkan - Evelyn Einstein

Albert Einstein bukanlah satu nama yang asing lagi terutamanya dalam bidang fizik dan sains. Ini kerana sumbangan dan penemuan luar biasanya yang membuatkan dia diangkat menjadi salah seorang saintis terbaik sepanjang zaman.

Namun, tidak mudah bagi ahli keluarganya yang lain untuk membawa legasi Albert Einstein. Salah seorang daripadanya ialah cucu beliau sendiri, Evelyn Einstein. Kehidupan wanita itu terjejas oleh pelbagai tekanan psokologi dan sosial yang berpunca dari nama keluarga yang dibawanya.

Evelyn hadir dalam keluarga Einstein bukanlah melalui pertalian darah tetapi sebagai anak angkat. Dia adalah anak angkat kepada anak kedua Albert Einstein iaitu Hans Albert. Namun, terdapat juga khabar angin dan teori mengatakan bahawa Evelyn sebenarnya adalah anak kandung Albert Einstein sendiri.

Evelyn dilahirkan di Chicago pada tahun 1941 oleh seorang gadis berusia 16 tahun bernama Joan Hire. Anak kedua Albert Einstein iaitu Hans Albert dan isterinya, Frieda, telah mengambil Evelyn sebagai anak angkat ketika dia baru berusia lapan hari.

Evelyn bukanlah satu-satunya anak Hans dan Frieda. Pasangan itu juga mempunyai seorang lagi anak kandung, Bernhard Caesar Einstein, yang dilahirkan sedekad sebelum Evelyn. Dua lagi anak mereka telah meninggal dunia sewaktu masih bayi.

Beberapa tahun selepas membela Evelyn, keluarga empat beranak itu telah berpindah ke Berkeley, California, di mana Hans Albert menjadi seorang profesor kejuruteraan hidraulik.

Hans Albert tidak menceburi bidang yang sama dengan bapanya tetapi dia juga seorang saintis yang cemerlang dengan caranya tersendiri. Namun, membesar dalam keluarga Einstein telah membuatkan Hans Albert berasa tidak yakin dengan kejayaannya sendiri. Malah, rakan-rakannya juga percaya bahawa adiknya, Eduard Einstein, adalah orang yang mewarisi kebijaksanaan ayahnya.

Tiga generasi. Dari kiri : Hans Albert, Bernhard Caesar dan Albert Einstein

Menurut Evelyn, bapanya sering berasa tidak cukup baik berbanding adiknya Eduard yang kemudian didiagnos mengalami skizofrenia dan ditempatkan di institut psikiatri di Switzerland sehingga dia meninggal dunia.

Evelyn jarang berjumpa dengan datuknya yang terkenal itu walaupun dia pernah tinggal sementara waktu di sekolah asrama di Switzerland. Apabila berpindah ke Amerika, Albert Einstein tinggal di New Jersey yang jauh bertentangan dengan keluarga Hans Albert.

Ketika membesar, Evelyn adalah seorang pelajar yang pandai bertutur, bersuara lantang dan aktif dalam aktiviti pelajar. Pada tahun 1960, dia ditahan di San Francisco kerana menyertai satu tunjuk perasaan.

Evelyn kemudian berjaya belajar untuk bertutur dalam empat atau lima bahasa berbeza dan menerima ijazah sarjana dalam kesusasteraan abad pertengahan dari University of California, Berkeley. Malangnya, tekanan yang dialami bapanya sebagai ahli keluarga Einstein juga turut diwarisi oleh Evelyn.

Dalam satu temubual, Evelyn memberitahu bahawa bukanlah mudah menjadi seorang ahli keluarga Einstein. Dia juga mendakwa sering diberitahu oleh keluarga dan rakan-rakannya bahawa dia sebenarnya mempunyai pertalian darah dengan keluarga Einstein.

Gina Zangger yang merupakan anak kepada Heinrich Zangger iaitu rakan baik Albert Einstein, menghadiri sekolah yang sama di Switzerland dengan ibu dan bapa angkat Evelyn. Gina mendakwa, ibu Evelyn iaitu Frieda pernah memberitahu rakannya bahawa mengambil Evelyn sebagai anak angkat adalah pertolongan yang besar terhadap Albert Einstein.

Sejak itu, Evelyn mencurigai statusnya sebagai cucu angkat kepada Albert Einstein. Dia pasti bahawa dia adalah anak kandung kepada saintis terkenal itu melalui hubungan tidak sah bersama dengan seorang penari balet dari New York. Evelyn juga mendakwa kakak iparnya, Aude, memberitahunya perkara yang sama.

Akan tetapi, tiada siapa yang mempunyai bukti kukuh tentang identitinya. Evelyn malah pernah hampir melakukan ujian DNA dengan menggunakan otak mendiang Albert Einstein.

Thomas Harvey, ahli patologi yang mencuri otak Albert Einstein untuk dikaji telah menawarkan sepotong otak Albert kepada Evelyn sebagai hadiah. Sayangnya, Harvey tidak pernah menunaikan janjinya itu dan melarikan diri bersama-sama otak yang dicurinya itu. Anda boleh membaca kisahnya di sini.

Evelyn Einstein juga memainkan peranan penting dalam penemuan tentang kehidupan peribadi Albert Einstein yang belum pernah diketahui sebelum ini.

Pada tahun 1986, Evelyn menemui sebuah manuskrip dalam simpanan ibunya yang mengandungi surat-surat cinta yang ditulis oleh Albert Einstein. Enam tahun kemudian, beratus-ratus surat lagi yang ditulis Einstein kepada isteri pertamanya, Mileva Maric, dan ahli keluarganya ditemui dalam satu peti simpanan di Berkeley.

Surat-surat itu mendedahkan sifat intim saintis itu yang tidak diketahui ramai, terutamanya hubungan goyah Albert dengan anak dan isterinya. Antara rahsia terbesar yang didedahkan ialah Albert dan Mileva pernah mempunyai seorang anak perempuan bernama Lieseri sebelum mereka berkahwin.

Sedekad kemudian, Evelyn bersama ahli keluarga yang lain memfailkan tuntutan undang-undang supaya mengeluarkan nama Thomas Einstein, anak lelaki Bernhard Einstain daripada tabung amanah keluarga kerana menyembunyikan surat-surat moyangnya bernilai hampir RM 61 juta daripada seluruh ahli keluarga yang lain.

Satu kata putus akhirnya diperolehi pada tahun 1996 tetapi syarat-syaratnya tidak didedahkan kepada umum. Pada masa itu, kesihatan Evelyn sudahpun semakin teruk akibat kanser payudara dan penyakit hati.

Evelyn memberitahu, datuknya hanya meninggalkan wang sebanyak RM 20,000 sahaja untuknya. Semua harta-harta lain termasuk 75,000 kertas penulisan karya hidup Albert dan harta pusakanya diberikan kepada Universiti Hebrew di Palestine.

Selepas bercerai dengan suaminya, Grover Krantz, Evelyn berpindah semula ke rumah bapanya. Apabila Hans Albert meninggal dunia pada 1973, Evelyn tinggal merempat dalam keretanya. Ada masanya, Evelyn begitu susah sehingga terpaksa menyelongkar sampah.

Kerana ketabahannya, Evelyn berjaya semula berpindah masuk ke rumah yang disewanya bersama tiga wanita lain di Berkeley. Dia juga menerima cek bantuan orang kurang upaya dan melakukan pelbagai pekerjaan pelik. Antara pekerjaan yang dilakukannya ialah penangkap anjing liar, pegawai polis, juruwang bank, penjaga perahu dan banyak lagi.

Menjelang akhir kehidupannya, Evelyn tidak lagi berhubung dengan keluarga Einstein. Pada penghujung kehidupannya, Evelyn memulakan satu lagi pertikaian dengan menuntut sebahagian daripada peninggalan Albert Einstein daripada Universiti Hebrew.

Evelyn memberitahu bahawa dia perlukan wang itu supaya dapat menampung segala kos perubatan dan keperluannya pada waktu dia memerlukannya. Tidak lama selepas itu, Evelyn Einstein meninggal dunia di rumahnya di California.